
Στην Αθήνα, σήμερα, 8 Φεβρουαρίου 2024, ημέρα Πέμπτη και ώρα 11.40΄, στην Αίθουσα Γερουσίας του Μεγάρου της Βουλής, συνήλθαν σε κοινή συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων, η Ειδική Διαρκής Επιτροπή Ευρωπαϊκών Υποθέσεων και η Ειδική Μόνιμη Επιτροπή Παρακολούθησης των Αποφάσεων του Ευρωπαϊκού Δικαστηρίου των Δικαιωμάτων του Ανθρώπου, υπό την προεδρία της Προέδρου της Διαρκούς Επιτροπής Εθνικής Άμυνας και Εξωτερικών Υποθέσεων, κυρίας Θεοδώρας (Ντόρας) Μπακογιάννη, με θέμα ημερήσιας διάταξης: «Ενημέρωση των μελών των Επιτροπών, σχετικά με τις προτεραιότητες της Κοινοβουλευτικής Συνέλευσης του Συμβουλίου της Ευρώπης από τον νεοεκλεγέντα Πρόεδρό της, κ. Θεόδωρο Ρουσόπουλο». 
Στη συνεδρίαση παρέστησαν o Πρόεδρος της Κοινοβουλευτικής Συνέλευσης του Συμβουλίου της Ευρώπης, κ. Θεόδωρος Ρουσόπουλος, καθώς και αρμόδιοι υπηρεσιακοί παράγοντες. Η Προεδρεύουσα των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών της Επιτροπών.
 Στο σημείο αυτό γίνεται η α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Από τη Διαρκή Επιτροπή Εθνικής Άμυνας και Εξωτερικών Υποθέσεων, παρόντες ήταν οι Βουλευτές κ.κ. Ακτύπης Διονύσιος Αντωνίου Μαρία, Αυγερινοπούλου Διονυσία – Θεοδώρα, Βασιλειάδης Βασίλειος (Λάκης), Χατζηιωαννίδου Νεφέλη, Γκίκας Στέφανος, Βλαχάκος Νικόλαος,Δαβάκης Αθανάσιος,  Δερμεντζόπουλος Χρήστος Δημοσχάκης Αναστάσιος (Τάσος) Θεοδωρικάκος Παναγιώτης (Τάκης) Καββαδάς Αθανάσιος, Κακλαμάνης Νικήτας, Καλογερόπουλος Δημήτριος, Κατσανιώτης Ανδρέας, Κτιστάκης Ελευθέριος, Λαμπρόπουλος Ιωάννης, Λιούτας Αθανάσιος, Μπακογιάννη Θεοδώρα (Ντόρα), Γιόγιακας Βασίλειος, Μπαρτζώκας Αναστάσιος, Κόνσολας Εμμανουήλ, Κυριάκης Σπυρίδων, Πασχαλίδης Ιωάννης, Συρίγος Ευάγγελος (Άγγελος), Σκόνδρα Ασημίνα,  Υψηλάντης Βασίλειος – Νικόλαος, Φωτήλας Ιάσων, Στύλιος Γεώργιος, Καλογερόπουλος Δημήτριος, Χρυσομάλλης Μιλτιάδης (Μίλτος), Αποστολάκης Ευάγγελος, Γεροβασίλη Όλγα, Δούρου Ειρήνη (Ρένα), Ηλιόπουλος Όθων, Θεόφιλος Ξανθόπουλος, Κασιμάτη Ειρήνη (Νίνα), Πολάκης Παύλος, Τζάκρη Θεοδώρα, Χρηστίου Ραλλία, Γιαννακοπούλου Κωνσταντίνα (Νάντια), Κατρίνης Μιχάλης,  Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Παρασκευαΐδης Παναγιώτης,  Λαμπρούλης Γεώργιος,Μεταξάς Κωνσταντίνος Βασίλειος, Παπαναστάσης Νικόλαος, Παφίλης Αθανάσιος,  Χήτας Κωνσταντίνος, Σαράκης Παύλος, Δημητριάδης, Πέτρος, Ζερβέας Αλέξανδρος, Αναγνωστοπούλου Αθανασία (Σία), Οικονομόπουλος Τάσος, και Καζαμίας Αλέξανδρος.
Από τη Ειδική Διαρκή Επιτροπή Ευρωπαϊκών Υποθέσεων, παρόντες ήταν οι Βουλευτές κ.κ. Πλακιωτάκης Ιωάννης, Πρόεδρος Αβραμόπουλος Δημήτριος, Ανδριανός Ιωάννης, Βεσυρόπουλος Απόστολος, Βολουδάκη Σεβαστή (Σέβη), Βρούτσης Ιωάννης (Γιάννης), Γκιουλέκας Κωνσταντίνος, Κεδίκογλου Συμεών (Σίμος), Κούβελας Δημήτριος, Λοβέρδος Ιωάννης – Μιχαήλ (Γιάννης), Μαρκόπουλος Δημήτριος, Μπακογιάννη Θεοδώρα (Ντόρα), Παναγιωτόπουλος Νικόλαος, Ράπτη Ζωή, Συρίγος Ευάγγελος (Άγγελος), Χατζηβασιλείου Αναστάσιος (Τάσος), Αναγνωστοπούλου Αθανασία (Σία), Δούρου Ειρήνη (Ρένα), Καλαματιανός Διονύσιος – Χαράλαμπος, Κασιμάτη Ειρήνη (Νίνα), Γρηγοράκου Παναγιώτα (Νάγια), Πάνας Απόστολος, Παραστατίδης Στέφανος, Καραθανασόπουλος Νικόλαος, Μανωλάκου Διαμάντω, Φλώρος Κωνσταντίνος, Γραμμένος Βασίλειος, και Τσιρώνης Σπυρίδων.                              
                                                                
Από την Ειδική Μόνιμη Επιτροπή Παρακολούθησης των Αποφάσεων του Ευρωπαϊκού Δικαστηρίου των Δικαιωμάτων του Ανθρώπου, παρόντες ήταν οι Βουλευτές κ.κ.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Προεδρεύουσα των Επιτροπών): Κυρίες και κύριοι συνάδελφοι, καλημέρα σας.
 Σήμερα πρέπει να δηλώσω ιδιαίτερα ευτυχής και συγκινημένη για τον καλεσμένο της Διαρκούς Επιτροπής Εξωτερικών Υποθέσεων και Εθνικής Άμυνας. Ο Θόδωρος Ρουσόπουλος, εξελέγη από όλες τις πολιτικές ομάδες του Συμβουλίου της Ευρώπης, Πρόεδρος της Γενικής Συνέλευσης. Είναι μια πάρα πολύ μεγάλη υπόθεση, διότι είναι ο πρώτος Έλληνας, ο οποίος εκλέγεται γενικά, σε οποιονδήποτε οργανισμό, ως πρόεδρος γενικής συνελεύσεως και εμείς, κάποιοι από εμάς- και βλέπω εδώ τον κ. Φάμελλο -οι οποίοι είμαστε πολλά χρόνια στο Συμβούλιο της Ευρώπης. Νιώθουμε, όπως καταλαβαίνετε, ιδιαίτερη χαρά και ιδιαίτερη συγκίνηση, γιατί ένας στόχος που φαινόταν παντελώς ανέφικτος πριν από ορισμένα χρόνια, επετεύχθη και σήμερα στο Συμβούλιο της Ευρώπης έχουμε Πρόεδρο της Γενικής Συνέλευσης Έλληνα συνάδελφο, ο οποίος εξελέγη από όλες τις πολιτικές ομάδες. Το ξαναλέω για δεύτερη φορά, γιατί δεν είναι καθόλου αυτονόητο. Το Συμβούλιο της Ευρώπης λειτουργεί, όπως λειτουργούν γενικώς τα Κοινοβούλια σε όλο τον κόσμο, με πολιτικές ομάδες, με διαφωνίες μεταξύ των πολιτικών ομάδων, με διαμάχες μεταξύ των πολιτικών ομάδων κ.λπ.. 
Παρά ταύτα, ως Πρόεδρος της Επιτροπής Μετανάστευσης, ο Θόδωρος Ρουσόπουλος κέρδισε το σεβασμό και την εμπιστοσύνη των διαφορετικών πολιτικών ομάδων και έτσι στο πρόσωπό του επετεύχθη μία ευρύτερη συναίνεση, η οποία πήγε από το Ευρωπαϊκό Λαϊκό Κόμμα έως την Αριστερά. Άρα όλες οι πολιτικές ομάδες υπερψήφισαν την υποψηφιότητά του και όσα χρόνια είμαι εγώ στο Συμβούλιο της Ευρώπης - που νομίζω, φοβάμαι ότι κλείνω μια εικοσαετία -δεν θυμάμαι ποτέ να έχει εκλεγεί πρόεδρος, χωρίς να υπάρχει αντίπαλός του, χωρίς να κατέβει κανείς «απέναντί» του.
 Άρα, για τον συνάδελφο, τον Θόδωρο το Ρουσόπουλο, για την τιμή που έγινε στο πρόσωπό του, για την τιμή που έγινε και στην Ελλάδα, σήμερα, νομίζω, κύριε Πρόεδρε, εκ μέρους όλης της Επιτροπής, μπορώ να σας συγχαρώ. Θα έχουν την ευκαιρία και οι συνάδελφοι να τοποθετηθούν, οι ίδιοι πάνω στο θέμα. Δεν είναι εδώ η κυρία Ζωή Κωνσταντοπούλου. Είχε ζητήσει η κυρία Ζωή Κωνσταντοπούλου από εμένα να έρθει ο κ. Ρουσόπουλος, πέραν δηλαδή των συγχαρητηρίων, για να ενημερώσει την Επιτροπή για τις προτεραιότητες, τις οποίες έχει θέσει το Συμβούλιο της Ευρώπης, σε μια εποχή που τα πράγματα, όπως καταλαβαίνετε, γύρω μας, είναι ιδιαίτερα αναστατωμένα και δύσκολα. Το Συμβούλιο της Ευρώπης, στην κυριολεξία αυτό τον καιρό δεν προλαβαίνει τα θέματα τα οποία μπαίνουν πάνω στο τραπέζι. Να κλείσω, λέγοντας ως επικεφαλής της ομάδας του Συμβουλίου της Ευρώπης, θέλω να ξέρετε  κυρίες και κύριοι συνάδελφοι ότι οι συνάδελφοι που ταξιδεύουν στο Στρασβούργο, στο Παρίσι και ούτω καθεξής, είναι συνάδελφοι εξαιρετικά σκληρά εργαζόμενοι.
Το Συμβούλιο της Ευρώπης, δεν είναι ταξίδι αναψυχής. Μπαίνουνε στις 8 το πρωί και βγαίνουνε στις 9 το βράδυ. Δεν γίνεται γνωστό στη χώρα μας, η προσφορά τους.   Συνήθως δεν γράφεται ούτε μία φράση στις εφημερίδες  ή στα site . Εγώ όμως που τους ζω, μπορώ να σας διαβεβαιώσω ότι οι συνάδελφοι αυτοί, έχουν φέρει τη χώρα μας σε όλες τις πολιτικές ομάδες, δεν το λέω για τη δικιά μου πολιτική ομάδα, το λέω για όλες τις πολιτικές ομάδες, σε ένα σημείο όπου, όταν μιλάει η Ελλάδα, χαίρει σεβασμού. Και αυτό οφείλεται, στη σκληρή δουλειά των συναδέλφων και σε κάθε πολιτική ομάδα ξεχωριστά, αλλά και στις διάφορες Επιτροπές στις οποίες συμμετέχουν. Δεν ευλογώ τα γένια μας, αλλά νιώθω την ανάγκη να το πω για τους συναδέλφους, διότι συνήθως όλες αυτές οι ημέρες πάνε χαμένες από την Ελληνική Βουλή, πάνε χαμένες από τη δημοσιότητα. Δίνουν όμως κύρος στη χώρα μας και υπερασπιζόμενοι τα εθνικά συμφέροντα της Ελλάδας τα οποία πολλές φορές, χτυπιούνται και απειλούνται οι διάφοροι συνάδελφοι κάνουν μία εξαιρετική δουλειά.  Με αυτά τα λίγα λόγια να σας ευχαριστήσω, που είστε σήμερα εδώ. Τον λόγο  έχει ο κ. Ρουσόπουλος. 
               ΘΕΟΔΩΡΟΣ ΡΟΥΣΟΠΟΥΛΟΣ  (Πρόεδρος της Κοινοβουλευτικής  Συνέλευσης του Συμβουλίου της Ευρώπης):
               Ευχαριστώ πολύ κυρία Πρόεδρε, ευχαριστώ πολύ για τα καλά σας λόγια και αγαπητοί συνάδελφοι, αγαπητές συναδέλφισες σας ευχαριστώ πάρα πολύ, για την πρόσκληση και για την υποδοχή.  Είναι αλήθεια ότι πριν από λίγο καιρό, δεν ανέμενα ότι στην Επιτροπή της οποίας είμαι μέλος θα έλθω ως προσκεκλημένος ομιλητής. Είναι πραγματικά μεγάλη τιμή. Ευχαριστώ όλους σας για τις ευχές οι οποίες με συνοδεύουν από την πρώτη μέρα από όλες τις πτέρυγες της βουλής μας, για την ευόδωση ενός έργου το οποίο δεν είναι καθόλου εύκολο. Και σίγουρα δεν είναι καθόλου αυτονόητο ότι μπορεί να φτάσει εκεί που καθένας έχει στο μυαλό του να πάει βοηθώντας όσο μπορεί περισσότερο τον παλαιότερο Οργανισμό της Ευρώπης, για τα ανθρώπινα δικαιώματα. 
               Επιτρέψτε μου, χωρίς αυτό να θεωρηθεί κανενός είδους διδακτική ώρα να αναφέρω μερικά στοιχεία για το Συμβούλιο της Ευρώπης, καθώς δεν είναι όλοι υποχρεωμένοι να τα έχουν στο μυαλό τους ανά πάσα στιγμή. Επαναλαμβάνω, απλώς ότι φέτος ο Οργανισμός συμπληρώνει 75 χρόνια ζωής. Ιδρύθηκε το 1949 από μεγάλες προσωπικότητες που είχαν την έμπνευση  μετά το τέλος του β΄ παγκοσμίου πολέμου, να δημιουργήσουν έναν Οργανισμό, ο οποίος θα ασχολείται με το κράτος δικαίου, τα ανθρώπινα δικαιώματα και τη δημοκρατία. Μεταξύ αυτών ήταν ο  Τσώρτσιλ, ο  Αντενάουερ, ο  Ρεινώ, ο Φρανσουά Μιτεράν νεαρός πολιτικός τότε και  ο Ίντεν ο Σπινέλι. 
	Η γιορτή των 75 ετών συμπίπτει με μια σειρά από προβλήματα στα οποία θα αναφερθώ στη συνέχεια. Η κοινοβουλευτική συνέλευση αυτή τη στιγμή αποτελείται από 46 μέλη, 46 χώρες, οι βουλευτές είναι 612 τον αριθμό εκ των οποίων οι μισοί 306 είναι τα κύρια μέλη και 306 αναπληρωματικά μέλη, αυτό σημαίνει ότι τα αναπληρωματικά μέλη μπορούν να παρίστανται σε όλες τις συνεδριάσεις και να πάρουν τον λόγο, απλώς δεν ψηφίζουν αν το κύριο μέλος είναι παρών ή παρούσα. Οπότε έχουμε έναν αριθμό περίπου των 306 βουλευτών που πρέπει να είναι παρόντες. Οι πλειοψηφίες, όπως είπε και η κυρία Μπακογιάννη προηγουμένως, ανάλογα με το σύστημα το οποίο υπάρχει σε όλα τα δημοκρατικά Κοινοβούλια και βεβαίως αντιστοίχως λειτουργούν και οι Επιτροπές. 
Η εκλογή στο πρόσωπο μου, όπως είπε η κυρία Μπακογιάννη, ήταν ομόφωνη. Δεν θα αναφερθώ περισσότερο σε αυτό είναι μία τιμητική διάκριση, η οποία πιστεύω αντανακλά και στην πατρίδα μας. Είναι δουλειά, η οποία έγινε τα τελευταία χρόνια από το 2019 που συμμετέχω στο Συμβούλιο της Ευρώπης και ειδικώς τα τελευταία δύο χρόνια σε υποθέσεις αρκετά δύσκολες και για τη χώρα μας, όχι απλές. Νομίζω ότι χωρίς να παραβιάζω κανένα κανόνα, θα έλεγα, ότι η «μυστική» συνταγή είναι το να ακούσεις το πρόβλημα, να παραδεχτείς το πρόβλημα και να μην κάνεις ότι δεν υφίσταται το πρόβλημα ακόμα και όταν αφορά την ίδια σου την χώρα, πράγμα το οποίο για κάποιους μπορεί να είναι πάρα πολύ δύσκολο να το αντιμετωπίσουν, αλλά πιστεύω ότι με καλή διάθεση μπορείς να δώσεις λύσεις στα προβλήματα. Υπήρχαν περιπτώσεις στην περίοδο αυτή των τελευταίων ετών όπου συζητήσαμε ζητήματα που αφορούν στην Επιτροπή Μετανάστες για παράδειγμα τις καταγγελίες για pushback στο Αιγαίο, καταγγελίες οι οποίες έγιναν για κράτος δικαίου, για ανθρώπινα δικαιώματα. Ο Οργανισμός έχει ασχοληθεί με όλα αυτά και είχε ασχοληθεί με σοβαρές εκθέσεις, δεν είναι δηλαδή ένας οργανισμός, ο οποίος απαξίωσε ή έκλεισε τα μάτια, το εντελώς αντίθετο. 
Τώρα, στη συνέλευση έχουμε τη λειτουργία όπως είπαμε των Κοινοβουλίων, παράλληλα έχουμε δύο ακόμα όργανα στο Συμβούλιο της Ευρώπης, το ένα όργανο είναι η Επιτροπή των Πρέσβεων, οι εκπρόσωποι δηλαδή των κυβερνήσεων και το άλλο είναι η Γενική Γραμματέας, η οποία είναι πολιτική Γενική Γραμματέας. Στην κοινοβουλευτική συνέλευση, θα μου επιτρέψετε, να κάνω μία σύντομη αναφορά στο τι έχουμε την πρωτιά επίσης από μία Ελληνίδα που έγινε Γενική Γραμματέας της κοινοβουλευτικής συνέλευσης την κυρία Δέσποινα Χατζηβασιλείου, η οποία εκλέγεται, είναι δηλαδή όπως ο Γενικός Γραμματέας που έχουμε στη Βουλή απλώς οι αρμοδιότητες του είναι διοικητικές, συμβουλευτικές αλλά με εκλογή από όλα τα μέλη της. 
Ποιες είναι τώρα οι αρμοδιότητες της συνέλευσης; Εκλέγει φυσικά τον Γενικό Γραμματέα του Συμβουλίου της Ευρώπης, το πολιτικό πρόσωπο, σήμερα Γενική Γραμματέας είναι η Κροάτισσα η κυρία Μπούριτς, τελειώνει η θητεία της σε λίγους μήνες. Εκλέγει τον Επίτροπο Ανθρωπίνων Δικαιωμάτων, εκλέγει τους Δικαστές στο Ευρωπαϊκό Δικαστήριο κατόπιν προτάσεως των χωρών, αφού έχουν περάσει από Επιτροπές τις λεγόμενες Επιτροπές   έτσι, ώστε αυτοί οι Δικαστές στη συνέχεια να τεθούν υπό την κρίση, ως υποψήφιοι συνολικά της συνέλευσης και μέσα από αυτή με μυστική ψηφοφορία να εκλεγούν Δικαστές, που έρχονται από διάφορες χώρες. Δεν σημαίνει ότι προτείνουν οι χώρες θα γίνει και αποδεκτό στο τέλος, γιατί κακά τα ψέματα, μεταξύ των 46 χωρών υπάρχουν και χώρες οι οποίες τύποις λειτουργούν ή δηλώνουν δημοκρατίες, αλλά δεν λειτουργούν με τον τρόπο αυτόν και θα αναφερθώ και σε ένα πολύ συγκεκριμένο παράδειγμα στη συνέχεια. 
Θέτει σε διαδικασία παρακολούθησης τα κράτη-μέλη ανάλογα με τις καταγγελίες για τα ανθρώπινα δικαιώματα και φυσικά επιβάλει κυρώσεις προτείνοντας αναστολή της συμμετοχής των κρατών μελών στη συνέλευση ή και έξωση τους, όπως έγινε με την περίπτωση της Ρωσίας όταν εισέβαλε στην Ουκρανία. Η πρώτη χώρα ιστορικά η οποία εξεδιώχθει από το Συμβούλιο της Ευρώπης είναι η πατρίδα μας, η Ελλάδα το 1969. Βεβαίως οι δικτάτορες την τελευταία στιγμή όταν κατάλαβαν ότι η χώρα θα εκδιωχθεί έστειλε μια επιστολή λέγοντας ότι αποχωρούν με δική τους απόφαση. Ουσία όμως είναι ότι Έλληνες Αντιστασιακοί του εξωτερικού, μεγάλες προσωπικότητες, μεταξύ αυτών κατέθεσαν στις αρμόδιες Επιτροπές του Συμβουλίου της Ευρώπης, για το ότι εδώ παραβιάζονται συστηματικά τα ανθρώπινα δικαιώματα, ότι δεν υπάρχει δημοκρατία και έτσι η Ελλάδα ήταν η πρώτη χώρα η οποία βρέθηκε εκτός του Συμβουλίου και επανήλθε το 1974.
 Φέτος, λοιπόν, που γιορτάζει το Συμβούλιο τα 75 χρόνια από την ίδρυσή του, γιορτάζει παράλληλα και η πατρίδα μας τα 50 χρόνια από την αποκατάσταση της δημοκρατίας. Ακόμα, υπάρχουν Επιτροπές οι οποίες έχουν πολύ μεγάλη σημασία όπως είναι η επιτροπή της Βενετίας. Η Επιτροπή της Βενετίας, η οποία ιδρύθηκε το 1990 αμέσως μετά την πτώση των Ανατολικών καθεστώτων και παρέχει νομική βοήθεια στα κράτη της Κεντρικής και της Ανατολικής Ευρώπης. 
Υπάρχουν και κράτη της Δυτικής Ευρώπης, π.χ. η Ισπανία προσφάτως προσέφυγε στην Επιτροπή της Βενετίας, για να ζητήσει τη γνώμη της σχετικά με την αμνηστία, η οποία από την Κυβέρνηση της Ισπανίας έγινε απόπειρα να δοθεί σε αυτούς που καταγγέλθηκαν για ανατροπή του καθεστώτος. Οι αποφάσεις της Επιτροπής της Βενετίας είναι γνωμοδοτικές. Σε αυτές συμμετέχουν νομικοί από όλες τις χώρες Ακαδημαϊκοί. Από την Ελλάδα και ο κ. Αλιβιζάτος εξ’ όσων γνωρίζω. Επίσης, μετέχουν και προσωπικότητες, οι οποίες είχαν το προηγούμενο χρονικό διάστημα δράσει στο Συμβούλιο της Ευρώπης σε πολύ υψηλές θέσεις. Είναι και η πρώην Πρωθυπουργός της Πολωνίας π.χ. στην Επιτροπή της Βενετίας. Άρα, η Επιτροπή της Βενετίας είναι ένα από τα σημαντικότερα όργανα που συνδέονται - όπως είναι το δικαστήριο, στο οποίο αναφέρθηκα προηγουμένως - με το Συμβούλιο. 
Το Συμβούλιο της Ευρώπης, έχει φτιάξει περίπου 100 συμβάσεις. Θα σας αναφέρω μόνο μερικές, που θεωρούνται οι πιο σημαντικές. Βεβαίως, η πιο σημαντικοί - όπως είπα και η κυρία Μπακογιάννη προηγουμένως – είναι η Ευρωπαϊκή Σύμβαση για τα Δικαιώματα του Ανθρώπου. Η Σύμβαση αυτή έχει σκοπό την προστασία των δικαιωμάτων του ανθρώπου και έχει σημαντική επιρροή στο Εσωτερικό Δίκαιο όλων των κρατών-μελών του Συμβουλίου της Ευρώπης. 
Ειρήσθω εν παρόδω, δεν υπάρχει μέχρι στιγμής κράτος-μέλος της Ευρωπαϊκής Ένωσης, που να μην είχε προηγουμένως υιοθετήσει αυτή τη σύμβαση και να μην είχε προηγουμένως γίνει μέλος του Συμβουλίου της Ευρώπης. Άρα, αντιλαμβανόμαστε τη βαρύτητα, που έχει το να είσαι μέλος της Ευρώπης. Είναι σαν ένα διαβατήριο εφόσον, βεβαίως, έχεις περάσει όλα τα κριτήρια και δεν είσαι υπό επιτροπεία, υπό παρακολούθηση, υπό παρατήρηση ότι, δηλαδή, υιοθετείς και τηρείς όλες τις συμβάσεις, για τα ανθρώπινα δικαιώματα. 
Υπάρχει και μια Σύμβαση για την προστασία των εθνικών μειονοτήτων. Είναι το πρώτο νομικά δεσμευτικό πολυμερές όργανο που είναι αφιερωμένο στην προστασία των μειονοτήτων εν γένει. Η δε Σύμβαση του Συμβουλίου, σχετικά με την πρόληψη και την καταπολέμηση της βίας και ιδίως της ενδοοικογενειακής βίας, είναι η γνωστή Σύμβαση της Κωνσταντινούπολης, που είναι πάρα πολύ σημαντική. Υπάρχουν χώρες όπως η γείτονα Τουρκία, η οποία παρότι έγινε στην Κωνσταντινούπολη η Σύμβαση, προσφάτως αποχώρησε από αυτήν. Υπάρχει σύμβαση για την προστασία των παιδιών ενάντια στη σεξουαλική εκμετάλλευση και τη σεξουαλική κακοποίηση. 
Η Σύμβαση για την πρόληψη της τρομοκρατίας και μια σειρά από συνεργασίες, τις οποίες κάνει το Συμβούλιο της Ευρώπης πέραν των μελών του και με χώρες, οι οποίες είναι χώρες-παρατηρητές. Ο Καναδάς είναι μια χώρα που είναι χώρα-παρατηρητής, το Μαρόκο το ίδιο. Υπάρχει μία διάθεση από πολλές Νοτιοαμερικάνικες Δημοκρατίες να μετάσχουν στις διαδικασίες του Συμβουλίου της Ευρώπης, γιατί, ακριβώς, η Σύμβαση των Ανθρωπίνων Δικαιωμάτων, θεωρείται ένα από τα πιο σημαντικά κείμενα παγκοσμίως, οπότε είναι πολλοί αυτοί που θέλουν να το υιοθετήσουν. 
Δε θα σας κουράσω πάρα πολύ. Θα σας πω ότι μεταξύ άλλων, υπάρχουν πολλοί βουλευτές κι από την πατρίδα μας, υπάρχουν βουλευτές από την Κύπρο, οι οποίοι έχουν τεράστια δράση στα ζητήματα που αφορούν στα ανθρώπινα δικαιώματα. Υπάρχει ένα ειδικό καθεστώς, το οποίο επιτρέπει σε ορισμένους εκπροσώπους από την τουρκοκυπριακή κοινότητα μιας κι όπως γνωρίζουμε πολύ καλά η Δημοκρατία της Κύπρου αυτό το οποίο θέλει είναι την επανένωση του νησιού. Υπάρχουν, λοιπόν, με ειδικό καθεστώς μέλη, τα οποία εμφανίζονται ως «εκπρόσωποι της τουρκοκυπριακής κοινότητας». Υπάρχει αρκετά καλή συνεργασία δική μας - των Ελλήνων βουλευτών - με τους Κύπριους βουλευτές και πολλές φορές, τολμώ να πω, και με χώρες, με τις οποίες οι σχέσεις μας δεν ήταν και δεν είναι και ιδανικές, όπως και με την αντιπροσωπεία από την Τουρκία. Δε σημαίνει ότι συμφωνούμε σε όλα, αλλά κάνουμε πάρα πολύ μεγάλη προσπάθεια να βρίσκουμε λύσεις σε ζητήματα που μας αφορούν από κοινού. 
Προσωπικά, είχα αντιπαρατεθεί πολλές φορές ως μέλος της Επιτροπής Μετανάστευσης από το 2019. Είχα προβάλει πάρα πολύ το θέμα των ασυνόδευτων παιδιών, τα οποία στην Ελλάδα αριθμούσαν τότε τα 3.000. Μάλιστα, ο κ. Φάμελος ήταν παρών σε εκείνη τη συνεδρίαση στο Παρίσι, όταν ζητήσαμε από τα 3.000 παιδιά να κρατήσουμε, εμείς, στην Ελλάδα τα 1500 και να μπορέσουν οι υπόλοιπες 45 χώρες να πάρουν από περίπου 30-35 παιδιά η καθεμία και, δυστυχώς, τότε κανείς δε σήκωσε το χέρι του. Κάποια στιγμή μια Ισλανδή συνάδελφος από το Σοσιαλιστικό Κόμμα σηκώθηκε και είπε ότι «είναι ντροπή μας, ο Έλληνας συνάδελφός να ζητάει να κάνουμε το αυτονόητο, όταν εμείς κουνάμε το δάχτυλο στην Ελλάδα κι εμείς την ώρα που μας ζήτησαν να μοιραστούμε τις ευθύνες σε ένα τόσο ευαίσθητο θέμα, όπως είναι τα ασυνόδευτα παιδιά, να κάνουμε πως δεν ακούσαμε». 
Το αναφέρω ως στοιχείο μιας λογικής, που δεν είναι πάντοτε συναινετική λογική. Εμείς, ζητάμε - όπως ζητούν κι άλλοι - την κατανόηση σε προβλήματα, τα οποία είναι πάρα πολύ μεγάλα, προβλήματα που τα αντιμετωπίζει η χώρα μας εδώ και πάρα πολλά χρόνια. Δεν είμαστε μόνοι σε αυτό. Υπάρχουν πολλοί που μας βοηθάνε στο να τα αντιμετωπίσουμε όσο καλύτερα γίνεται, αλλά, πάντως, δεν βλέπω μερικές φορές και την ευαισθησία, την οποία θα ήθελα να δω από άλλους συναδέλφους άλλων χωρών.
	Θα σας πω δύο κουβέντες, για να κλείσω την πρώτη μου παρέμβαση και αν χρειαστεί να απαντήσω σε κάποιες ερωτήσεις,  εφόσον υπάρχει ενδιαφέρον, ότι στη σύνοδο στην οποία εξελέγην την πρώτη μέρα συζητήσαμε ένα μεγάλο θέμα, που αφορά την αμφισβήτηση των κριτηρίων να είναι μέλος της συνέλευσης το Αζερμπαϊτζάν, καθώς ο Ιλχάμ  Αλίγιεφ, θυμίζω ότι χθες είχε εκλογές και πήρε 92%. 
Εγώ τα τελευταία δύο χρόνια, ως πρόεδρος της Επιτροπής Μετανάστευσης, επέμεινα πάρα πολλές φορές να δεχθεί το Αζερμπαϊτζάν βουλευτές, οι οποίοι θα πήγαιναν παρατηρητές σε συγκεκριμένες περιπτώσεις. Πρώτον, έχουμε πολιτικούς κρατούμενους και δημοσιογράφους στη φυλακή. Δεύτερον, είχαμε τη δυνατότητα και δεν μας άφησε το Αζερμπαϊτζάν να στείλουμε παρατηρητές στο διάδρομο Λατσίν. Τρίτον, έχουμε τον Σεπτέμβριο τη βίαιη έξωση - πολεμική ουσιαστικά δραστηριότητα - των 100.000 και πλέον Αρμενίων από το Ναγκόρνο-Καραμπάχ. 
Η συνεδρίαση που χαρακτήρισε αυτή την υπόθεση είναι μια συνεδρίαση που είχε την τιμή να προεδρεύω και διήρκεσε περίπου τεσσερισήμισι ώρες τον Οκτώβριο, όταν ζητήσαμε επιτέλους από τον Αλίγιεφ  να σταματήσει όλες αυτές τις διώξεις - καμία υιοθέτηση βεβαίως των προτάσεων μας από την πλευρά των Αζέρων - και «το ποτήρι ξεχείλισε» με τη σταγόνα, που λέγεται άρνηση του Αζερμπαϊτζάν να δεχθεί παρατηρητές. Γιατί, όπως είπα προηγουμένως, έχουμε τη δυνατότητα - και αυτό είναι κάτι πολύ σημαντικό που κάνει το Συμβούλιο της Ευρώπης - να στέλνουμε παρατηρητές στις περιοχές εκείνες, όπου η Δημοκρατία ακόμα δεν έχει φτάσει στα επίπεδα που πρέπει, για να δουν κατά πόσο τηρούνται όλες οι δημοκρατικές διαδικασίες στις εκλογικές διαδικασίες. 
Αυτή η άρνηση μας οδήγησε από την πρώτη κιόλας ημέρα, την 22α Ιανουαρίου, στο να αποφασίσουμε το ότι η Αζέρικη αντιπροσωπεία, δεν θα έχει πλέον κανένα δικαίωμα, ούτε ομιλίας, ούτε ψηφοφορίας. Η ίδιοι από την πλευρά τους δήλωσαν ότι αποχωρούν. Εγώ είχα την ευκαιρία τις επόμενες δύο εβδομάδες, που έμεινα στο Στρασβούργο να συναντηθώ με τους 36 από τους 46 πρέσβεις και με τον Αζέρο Πρέσβη, να κάνουμε μία προσπάθεια να μας αφήσουν να κάνουμε τη δουλειά μας όπως πρέπει, διότι διαφορετικά, δεν έχει νόημα να έχεις μια χώρα η οποία δεν υιοθετεί καμία από τις δημοκρατικές διαδικασίες. 
Βρισκόμαστε σε ανοιχτή αντιπαράθεση αυτή τη στιγμή, η Κοινοβουλευτική Συνέλευση, διότι η ψηφοφορία που έγινε κερδήθηκε με μια τεράστια πλειοψηφία, καθώς οι τέσσερις από τους πέντε Αρχηγούς των μεγάλων πολιτικών δυνάμεων ήταν υπέρ του ότι δεν μπορούμε να δεχόμαστε στα ίδια έδρανα να κάθονται εκπρόσωποι ενός καθεστώτος, που σε καμία περίπτωση, δεν δέχεται τις αρχές, για τις οποίες έχει υπογράψει.
Καταδικάστηκε σε εκείνες τις πρώτες συνεδριάσεις η τρομοκρατική επίθεση της Χαμάς στο Ισραήλ και ταυτοχρόνως, εκφράστηκε ρητά η άποψη ότι στη Γάζα έχουμε έναν αριθμό θυμάτων ο οποίος είναι υπερβολικά μεγάλος. Σε κάθε περίπτωση, είναι ένας αριθμός θυμάτων ο οποίος δεν δικαιολογείται ως αντίδραση από την πλευρά του Ισραήλ. Ζητήσαμε από το Ισραήλ και την Παλαιστίνη να αρχίσουν ειρηνευτικές διαπραγματεύσεις, θέσαμε στη διάθεσή τους τη Συνέλευση και είχα συναντήσεις και με τη μία πλευρά και με την άλλη, συζητώντας το ενδεχόμενο να επισκεφθώ τις περιοχές, έτσι ώστε να έχω συνομιλίες με τις δύο πλευρές. 
Οι συναντήσεις τις οποίες είχα την πρώτη εβδομάδα, εκτός από τους πρέσβεις που σας ανέφερα, ήταν και με δύο προέδρους. Είχα την τιμή η πρώτη επίσκεψη που δέχτηκα ως πρόεδρος της Συνέλευσης να είναι από τον πρόεδρο της Κυπριακής Δημοκρατίας, τον κ. Χριστοδουλίδη. Η δεύτερη επίσκεψη ήταν από τον πρόεδρο του Μαυροβουνίου, τον κ. Μιλάτοβιτς. Η τρίτη επίσκεψη ήταν από τον πρωθυπουργό του Λιχτενστάιν, το οποίο αυτή την περίοδο έχει την εξάμηνη προεδρία του Συμβουλίου της Ευρώπης, την Υπουργό Εξωτερικών του Λιχτενστάιν και πάρα πολλούς πρέσβεις, όπως είχα την ευκαιρία να σας πω.
Οι δυνατότητες τις οποίες έχει το Συμβούλιο της Ευρώπης είναι δυνατότητες αξίας και απαξίας. Δεν επιβάλλουμε οικονομικές κυρώσεις, αλλά η διάθεσή μας να υπηρετήσουμε αυτό για το οποίο όλοι έχουμε υπογράψει - θυμίζω ότι η χώρα μας είναι από τα ιδρυτικά μέλη το ’49 - δηλαδή το σεβασμό των ανθρωπίνων δικαιωμάτων, του κράτους δικαίου και της Δημοκρατίας, είναι μια διάθεση η οποία επιβάλλεται με εκθέσεις που κάνουν οι «ραπορτέρς», οι άνθρωποι δηλαδή βουλευτές οι οποίοι κάνουν εκθέσεις. Είναι μια διάθεση η οποία «επιβάλλεται» με πράξεις σαν αυτές που έκανε η Συνέλευση για το Αζερμπαϊτζάν και πάντως, με το ότι δεν υποχωρούμε από βασικές αρχές. 
Συνομιλούμε με όλους. Σας είπα προηγουμένως για παράδειγμα, ότι έχουμε, στα διπλανά έδρανα κάθεται ο εκπρόσωπος της Κυπριακής Δημοκρατίας με τον εκπρόσωπο της τουρκοκυπριακής μειονότητας. Έχουμε δραστηριότητα αρκετά έντονη, μεταξύ χωρών, και προσπάθειες συνεργασιών οι οποίες έχουν πάρα πολλά να χωρίσουν και όχι μόνο να ενώσουν. Έχουμε μια προσπάθεια που γίνεται για τα Δυτικά Βαλκάνια, όχι μόνο στην Ευρωπαϊκή Ένωση, αλλά και στο Συμβούλιο της Ευρώπης. Η κυρία Μπακογιάννη έχει αναλάβει να φτιάξει μια έκθεση, και την έχει έτοιμη, για την ένταξη και του Κοσσόβου ως μέλους του Συμβουλίου της Ευρώπης, μιας και έχουν κάνει από το Κόσσοβο αίτημα να γίνουν και αυτοί μέλη του Συμβουλίου, εφόσον βεβαίως τηρούνται όλες οι προϋποθέσεις.
Υπάρχουν, λοιπόν, πολλά πράγματα τα οποία μπορεί να πει κανείς για το Συμβούλιο της Ευρώπης. Δεν θέλω να σας κουράσω περισσότερο. Όπως είπα, θα είμαι στη διάθεσή σας, αν μπορώ να απαντήσω σε τυχόν ερωτήσεις που θα τεθούν. Υπάρχει και μία σύγχυση που δεν γίνεται μόνο στην Ελλάδα και θα την αναφέρω κλείνοντας. Πολλοί από τους πολίτες των χωρών του Συμβουλίου της Ευρώπης ή της Ευρωπαϊκής Ένωσης, συγχέουν το Ευρωπαϊκό Συμβούλιο με το Συμβούλιο της Ευρώπης. Αντιλαμβανόμαστε ότι αυτό είναι κάτι το οποίο εμείς εδώ το γνωρίζουμε, σε ένα πολύ μεγάλο βαθμό οι μετέχοντες στην πολιτική το γνωρίζουν, αλλά, δυστυχώς, οι περισσότεροι από τους συμμετέχοντες ή λιγότερο συμμετέχοντες και πάντα στους ψηφίζοντες το αγνοούν. Η δική μου προσπάθεια, όπως είπα στην εισαγωγική ομιλία μου στην οποία περιέλαβα μόνο ολίγες από τις προτεραιότητες, γιατί παραμένουν σταθερά οι προτεραιότητες οι οποίες έχει θέσει το Συμβούλιο της Ευρώπης, όπως στο Κράτος Δικαίου, στο Κυπριακό, στην Ουκρανία, σε μια σειρά ζητημάτων τα οποία απασχολούν και το Συμβούλιο εκτός από άλλους διεθνείς οργανισμούς, οι δικές μου καινούργιες πρωτοβουλίες είναι δύο.
Η μία είναι να φτιάξουμε, και ήδη έχει ξεκινήσει, μια νέα συνθήκη που αφορά την τεχνητή νοημοσύνη και τους κινδύνους που μπορεί να υπάρξουν για την δημοκρατία και δη για την αυτονομία από την αλόγιστη ανάπτυξη της τεχνητής νοημοσύνης. Καλοδεχούμενη βεβαίως η τεχνολογική εξέλιξη, αλλά πρέπει να γίνει μία προσπάθεια σε συνεργασία και με τις μεγάλες ιδιωτικές εταιρείες, όχι μόνο με τα κράτη, έτσι ώστε να μην κινδυνεύει αυτό που λέμε αυτονομία των πολιτών.
Η δεύτερη προσπάθεια είναι, αυτό που μόλις ανέφερα προηγουμένως, να δημιουργήσουμε όσο το δυνατόν μεγαλύτερη ορατότητα, για το τι πραγματικά είναι το Συμβούλιο της Ευρώπης και το τι κάνει. Γνωρίζουμε το Συμβούλιο της Ευρώπης, συνήθως, από τέτοιες περιπτώσεις σαν αυτές που ανέφερα προηγουμένως και από το Δικαστήριο των Δικαιωμάτων στο Στρασβούργο, όπου υπάρχουν πάρα πολλές προσφυγές από διάφορες χώρες.
Κλείνω, δίνοντάς σας έναν αριθμό που φαντάζομαι θα αποτελούσε και αντικείμενο ερώτησης, αν το άφηνα στη συνέχεια. Στο Ευρωπαϊκό Δικαστήριο των Ανθρωπίνων Δικαιωμάτων ζήτησα, πριν φύγω από το Στρασβούργο, να δω πόσες είναι οι ανεκτέλεστες υποθέσεις. Έχω έναν πίνακα που λέει, ότι το 2013. - Πήρα την τελευταία δεκαετία. Δεν έχει να κάνει με καμία κυβέρνηση. Δεν ήρθα να κάνω κομματική πολιτική. Είναι νομίζω αντιληπτό και σαφές, κυρίως από το γεγονός ότι τα κόμματα με τα οποία εγώ δεν έχω κάποια συγγενική σχέση επέλεξαν να με προτείνουν, όπως είπε, η κυρία Μπακογιάννη, ομοφώνως, χωρίς να υπάρχει κανένας αντίπαλος. Άρα, αντιλαμβάνεστε ότι, μάλλον, εκτίμησαν τον τρόπο με τον οποίον εργάστηκα όλα αυτά τα χρόνια έχει. Άρα, κι εδώ, παρακαλώ, να μην παραφραστεί αυτό το οποίο θα πω.- Από το 2013 που είχαμε 495 ανεκτέλεστες υποθέσεις έχουμε φτάσει, σήμερα, να έχουμε 67 ανεκτέλεστες υποθέσεις. Είναι μια τεράστια πρόοδος για την Ελλάδα σε ό,τι αφορά τον αριθμό των ανεκτέλεστων υποθέσεων. Ωστόσο, υπάρχουν εκκρεμείς υποθέσεις ενώπιον του Ευρωπαϊκού Δικαστηρίου. Οι εκκρεμείς αυτές υποθέσεις είναι, σήμερα, 2.450. Είναι το 3,6% από τις υποθέσεις που στο σύνολό τους είναι 68.450. Προσοχή, εκκρεμεί σημαίνει ότι έχουν προσφύγει οι πολίτες, αλλά το δικαστήριο, δεν έχει ακόμα τη δυνατότητα να τις ερευνήσει. Δεν έχει να κάνει αυτό, δηλαδή, με τη Συνέλευση. Δεν έχει να κάνει με την Κοινοβουλευτική Συνέλευση, ούτε με τον Οργανισμό του Συμβουλίου. Έχει να κάνει με το δικαστήριο. Σας δίνω απλώς τους αριθμούς. Σε αριθμό, λοιπόν, εκκρεμών υποθέσεων είμαστε στη θέση 6, 3,6%, 2.450 στις 68.450.
Αυτό, θα το ερμηνεύσω κιόλας και θα κλείσω εδώ, συμβαίνει, διότι η χρησιμοποίηση του βοηθητικού ένδικου μέσου, πρόκειται περί της προσφυγής που ψηφίστηκε πριν από λίγα χρόνια απ’ αυτήν εδώ τη Βουλή, απορρίπτεται από το δικαστήριο εκτέλεσης ποινών. Η κρίση του δικαστηρίου, γιατί οι περισσότερες από αυτές τις υποθέσεις που σας είπα είναι υποθέσεις συνθηκών κράτησης στις φυλακές, είναι πανομοιότυπη, κάτι το οποίο, για όποιον ψάξει στο Δικαστήριο των Δικαιωμάτων του Στρασβούργου, είναι εμφανές. Δηλαδή, θα βρει πάρα πολλά πανομοιότυπα έντυπα. Κατά τη γνώμη μου, χωρίς να θέλω να κρίνω τη δικαιοσύνη, που αποτελεί τον έτερο πυλώνα της δημοκρατίας μας, ουσιαστικά, το να περνάμε πολύ απλά και να ξεπετάμε υποθέσεις, λέγοντας ότι όλα καλά στις φυλακές, δεν είναι η λύση.
Εδώ νομίζω ότι η δικαιοσύνη μπορεί να λειτουργήσει από το Ανώτατο Επίπεδο του Αρείου Πάγου, συμβουλεύοντας τα Πλημμελειοδικεία που ασχολούνται με αυτές τις υποθέσεις, έτσι, ώστε όχι απλώς να βελτιώσουμε τον αριθμό, αλλά την εικόνα η οποία μπορεί να δημιουργείται, από αυτές τις εκκρεμείς υποθέσεις. Επαναλαμβάνω όμως ότι στον αριθμό των ανεκτέλεστων υποθέσεων, η χώρα μας σε όλες τις Κυβερνήσεις τα τελευταία δέκα χρόνια, έχει κάνει τεράστια πρόοδο και από τις 395, ανεκτέλεστες είμαστε σήμερα, στις εξήντα επτά.  Ελπίζω, να μην σας κούρασα. Κυρία Πρόεδρε, κυρίες και κύριοι συνάδελφοι σας ευχαριστώ πάρα πολύ για την πρόσκληση και θα παραμείνω, στη διάθεσή σας. 
ΘΕΟΔΩΡΑ (Ντόρα) ΜΠΑΚΟΓΙΑΝΝΗ (Προεδρεύουσα των Επιτροπών): Εμείς ευχαριστούμε κύριε Πρόεδρε. Να προσθέσω εδώ και στο συναινετικό κλίμα ότι η Επιτροπή παρακολούθησης της Βουλής, των αποφάσεων του Ευρωπαϊκού Δικαστηρίου, ομόφωνα αποφάσισε αυτή τη νομική, αυτή την πρόταση του νομοσχεδίου, η οποία μας έφερε στο να έχουμε πλέον πολύ λιγότερες ανεκτέλεστες αποφάσεις. Ήταν, μια Επιτροπή η οποία στη συνέχεια των Επιτροπών του Συμβουλίου της Ευρώπης, συσκέπτεται ακριβώς για την παρακολούθηση των αποφάσεων του Ευρωπαϊκού Δικαστηρίου και έφερε αυτή την πρόταση νόμου, η οποία μείωσε σημαντικά τις ανεκτέλεστες αποφάσεις του Ευρωπαϊκού Δικαστηρίου, για τη χώρα μας και μας έφερε, σε μία πολύ καλύτερη θέση. 
Τώρα, να πάρουν οι συνάδελφοι το λόγο, για τυχόν ερωτήσεις στον κ. Ρουσόπουλο. Κύριε Στυλιανίδη έχετε το λόγο. 
ΕΥΡΙΠΙΔΗΣ ΣΤΥΛΙΑΝΙΔΗΣ: Ευχαριστώ κύρια Πρόεδρε. Πρώτα από όλα, θέλω να πω ότι είναι ξεχωριστή τιμή για την Ελλάδα, για το Ελληνικό Κοινοβούλιο, για όλες τις πολιτικές δυνάμεις και φυσικά και για την παράταξη της Νέας Δημοκρατίας ότι ένας εξαιρετικός συνάδελφος, ο οποίος διακρίθηκε για το ήθος και την πολιτική του όλα τα προηγούμενα χρόνια, μας εκπροσωπεί στο ύπατο αξίωμα του μεγαλύτερου και παλαιότερου περιφερειακού διεθνούς οργανισμού, που είναι το Συμβούλιο της Ευρώπης. 
Είναι, δε διπλή η τιμή, όταν η απόφαση επιλογής του, εκλογής του, στη συγκεκριμένη θέση της Γενικής Συνέλευσης, προέκυψε από διαδικασίες ομοφωνίας και δια παραταξιακά και Διεθνικά, 46 κράτη, πολλές πολιτικές ομάδες, κατέληξαν στο πρόσωπό του. Αυτό όμως είναι και αποτέλεσμα, της διαδρομής του ιδίου τα προηγούμενα χρόνια μέσα στον οργανισμό, αλλά φυσικά και της διαδρομής που έκανε συνολικά η Ελληνική Αντιπροσωπεία υπό την Προεδρία σας. Σε όλες τις Επιτροπές, παράγοντας αποτελέσματα όχι σε στενά Εθνικά απλά επίπεδα, αλλά και σε αξιακά επίπεδα, τα οποία συγκινούν από ότι φαίνεται το σύνολο των Κρατών Μελών, αλλά και το σύνολο των Κοινοβουλευτικών που εκπροσωπούν τα έθνη τους και τους λαούς τους, στον συγκεκριμένο οργανισμό. 
Η πρόκληση που έχουμε μπροστά μας, είναι μία ξεχωριστή πρόκληση, αλλά και μια μεγάλη ευκαιρία. Με έναν Έλληνα επικεφαλής, στη συνέλευση, με μία Γενική Γραμματέα στη Συνέλευση, επίσης Ελληνίδα, που εξελέγη πριν από λίγο καιρό και με δραστήρια μέλη στις Επιτροπές, καλούμαστε να διαχειριστούμε μια καινούργια Διεθνή πραγματικότητα όπου υποκείμενα Διεθνούς Δικαίου, δεν είναι μόνο τα κράτη όπως γινόταν παλαιότερα, από το 1949 και μετά, που στήθηκε Οργανισμός, αλλά είναι και οργανώσεις, είναι μη κυβερνητικές οργανώσεις, ομάδες προσώπων, ακόμα και τα ίδια τα φυσικά πρόσωπα. 
Αυτό περιπλέκει, όλη τη διαδικασία των αποφάσεων, την ίδια στιγμή όμως απελευθερώνει και υγιείς δυνάμεις, οι οποίες είναι διατεθειμένες να υπηρετήσουν αξίες πανανθρώπινες, τις οποίες η Ελλάδα ως Κράτος, η Ελλάδα ως έθνος, η Ελλάδα ως διαχρονικός πολιτισμός, πάντοτε της προ έταξε. Μέσα σε αυτό το περιβάλλον, εμφανίζονται πολλές καινούργιες απειλές, αλλά και ευκαιρίες, αναφέρθηκε ο Πρόεδρος εύστοχα σε κάποιες από αυτές που αλλάζουν τα δεδομένα, που μέχρι τώρα γνωρίζαμε που μας επέτρεπαν εντός ενός Κράτους Μέλους, μέσα από τη λειτουργία των συνταγματικών θεσμών, να τις αντιμετωπίσουμε. 
    Γίνονται διεθνείς, όπως για παράδειγμα, είναι η τεχνητή νοημοσύνη που αλλάζει πλήρως τα δεδομένα και του νομικού μας πολιτισμού και του τρόπου αντιμετώπισης των κινδύνων, αλλά, βεβαίως και ζητήματα που άπτονται του σκληρού πυρήνα της προστασίας αξίας του ανθρώπου, όπως είναι παραδείγματος χάριν οι περιφερειακές συγκρούσεις που έχουν πυκνώσει τα τελευταία χρόνια και στον ευρωπαϊκό χώρο, όπως είναι η κλιματική αλλαγή που συχνά μαζί με τα ολοκληρωτικά καθεστώτα, με τα αυταρχικά καθεστώτα, οδηγεί σε μαζικές μετακινήσεις πληθυσμών, χωρίς να αφήνει ανέπαφο κανένα κράτος όσο καλά κλειστό και οργανωμένο και αν είναι.
Επίσης, η άλλη αντίληψη για τα ανθρώπινα δικαιώματα και για νεότευκτα ανθρώπινα δικαιώματα, όπως είναι αυτό της ισότητας στην πρόσβαση στην κοινωνία της πληροφορίας που προσφάτως και το ελληνικό Σύνταγμα θεσμοθέτησε αλλά και πολλά άλλα. Έναντι, λοιπόν, αυτών των παγκόσμιων απειλών θα πρέπει να διαγνώσουν πού βρίσκονται και οι παγκόσμιες ευκαιρίες. Για να μπορέσουμε να αντιμετωπίσουμε τους κινδύνους και τις απειλές που προκύπτουν, απαιτούμενο είναι πλέον να ενισχύσουμε τις διεθνείς συνεργασίες και αυτός ο οργανισμός ενδείκνυται για κάτι τέτοιο, διότι, ο ρόλος που παίζουν οι ομάδες των ανθρώπων, οι ίδιοι οι λαοί, τα πολιτικά συστήματα,  τα φυσικά πρόσωπα, οι οργανώσεις είναι πολύ πιο ισχυρός από τον ρόλο που παίζουν απλά τα κράτη και οι κυβερνήσεις.
 Εδώ, λοιπόν, είναι το πεδίο της  πρόκλησης που έχουμε μπροστά μας ως Ελλάδα. Αλλά και ως εκπρόσωποι σε αυτόν τον οργανισμό, να μπορέσουμε να προτάξουμε ουσιαστικά ένα νέο αξιακό κώδικα, που θα μας επιτρέψει να συντηρήσουμε αυτά που έχουμε κληρονομήσει από τη δημοκρατική μας παράδοση, αλλά και να αναπτύξουμε μια καινούργια αντίληψη, για δικαιώματα που τώρα εμφανίζονται, η για  κίνδυνους που τώρα πρέπει να εξαφανιστούν. Αυτή την ευκαιρία θα πρέπει να την αδράξουμε κυρία Πρόεδρε, να στηρίξουμε την προσπάθεια του νέου Προέδρου της Γενικής Συνέλευσης του Συμβουλίου της Ευρώπης και ενδεχομένως, να ενεργοποιήσουμε και ό τι άλλο  έχουμε από πίσω μας ως πολιτεία, τη δικαιοσύνη μας, τα Υπουργεία, τη διοίκηση, την κοινωνία, για να μπορέσουμε να βγάλουμε μπροστά ζητήματα, τα οποία, θα μας βγάλουν στην πρωτοπορία της πανευρωπαϊκής προσπάθειας.
 Παράλληλα, όμως, έχουμε και μια μοναδική ευκαιρία να αναδείξουμε με πολύ έξυπνο τρόπο, θέματα που άπτονται των εθνικών μας δικαίων και να τα αναδείξουμε σωστά και όχι στρεβλά, όπως κατά το παρελθόν άλλα κράτη επιδίωξαν να κάνουν σε βάρος μας. Λέω ένα αντιπροσωπευτικό παράδειγμα. Την ανοιχτή δημοκρατική κοινωνία, πρότυπο, που χτίσαμε τις προηγούμενες δεκαετίες στη Θράκη, που θα πρέπει να την εμφανίζουμε ως μοντέλο προς μίμηση και όχι να απολογούμεθα  πολλές φορές, σε στρεβλώσεις και κακοποιημένες καταγγελίες, που γίνονται για λόγους σκοπιμότητας, επιδιώκοντας να εργαλοιοποιήσουν την ελληνική μουσουλμανική μειονότητα.
 Υπάρχουν πολλά τέτοια παραδείγματα που μπορούμε να επιλέξουμε και να αναδείξουμε και είμαι βέβαιος ότι θα το κάνουμε. Εγώ, θέλω εκ μέρους όλων των συναδέλφων της Νέας Δημοκρατίας μιας και μιλώ από αυτή την πλευρά, να ευχηθώ καλή επιτυχία στον Θόδωρο Ρουσόπουλο και να του διαβεβαιώσω, ότι, σε όλες τις φάσεις της προσπάθειας που τώρα ξεκινά όλη η ομάδα μας, από την επικεφαλής μέχρι και το τελευταίο μέλος ανεξαρτήτως κόμματος, θα είμαστε στο πλευρό του και βεβαίως θα είμαστε ενεργοί σε όποιο επίπεδο χρειαστεί. Ευχαριστώ πολύ. 
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Προεδρεύουσα των Επιτροπών): Ευχαριστώ πάρα πολύ τον κύριο Στυλιανίδη. Δεν υπάρχει καμία αμφιβολία. Νομίζω, ότι η ελληνική ομάδα θα βρίσκεται στην πρωτοπορία της υποστήριξης. Το λόγο έχει η κυρία Δούρου.
ΕΙΡΗΝΗ (ΡΕΝΑ) ΔΟΥΡΟΥ: Ευχαριστώ πολύ κυρία Πρόεδρε. Κύριε πρόεδρε, κύριε Ρουσόπουλε, ευχαριστούμε πάρα πολύ για την ενημέρωση. Η αποχώρηση των μελών μας, είναι, γιατί και η δική μας σκέψη όσων παραμένουμε, είναι αυτή τη στιγμή στην κινητοποίηση των φοιτητών, που διεξάγεται και που είναι μια κινητοποίηση όχι ιδεοληπτική. Είναι κινητοποίηση υπεράσπισης του Συντάγματος. Ειλικρινά, όμως,  θέλω να σας συγχαρώ εκ μέρους όσων δεν βρίσκονται σήμερα εδώ και να σας ευχηθούμε κάθε επιτυχία στα νέα σημαντικά καθήκοντά σας  που αναλάβατε  ως Πρόεδρος της Κοινοβουλευτικής Συνέλευσης του Συμβουλίου της Ευρώπης και που δυστυχώς, ορθά, αφιερώσατε  κάποια λεπτά, για να εξηγήσετε τον σπουδαίο αυτόν θεσμό, που όπως τονίσατε και εσείς, είναι  ένας κρίσιμος σημασίας θεσμός για τη Δημοκρατία, τα ανθρώπινα δικαιώματα και το κράτος δικαίου στην Ευρώπη. 
                Θέλω και εγώ με τη σειρά μου, όπως και η κυρία Πρόεδρος, να αναφερθώ στην ομόφωνη εκλογή σας και με τη στήριξη της Αριστεράς στη θέση του Προέδρου της Κοινοβουλευτικής Συνέλευσης και στο πλαίσιο της αλλαγής της Ηγεσίας των πολιτικών οικογενειών, που είναι τιμητική για εσάς, αλλά και σημαντική για τη χώρα μας. 
Να μου επιτρέψετε να ευχαριστήσω και την κυρία Πρόεδρο σήμερα, η οποία κεφαλοποίησε το βήμα της Προέδρου και το δημόσιο βήμα της Γερουσίας εδώ, για να τονίσει ότι πράγματι η βάσανος, η δουλειά, ο μόχθος της Εθνικής Αντιπροσωπείας στο Συμβούλιο της Ευρώπης είναι σπουδαίας σημασίας, που όμως υπάρχει μια τεράστια τραγική διάσταση και όπως το είπατε, κυρία Πρόεδρε, γλαφυρά, δεν βρίσκεται πολλές φορές, ούτε η μία σειρά, για να αναδείξει αυτή τη βάσανο, που είμαι σίγουρη ότι θα πάρετε τη σκυτάλη. Σας εύχομαι να είναι στην περίοδο σας, που θα βρίσκονται σειρές της ανάδειξης του έργου. 
Είπατε, λοιπόν, κύριε Ρουσσόπουλε, στις δηλώσεις που κάνατε αμέσως μετά την εκλογή σας, ότι προτεραιότητά σας είναι η Ουκρανία. Θεωρούμε ως ΣΥΡΙΖΑ εξαιρετικά σημαντικό να υπάρξει λογοδοσία για τα φρικτά εγκλήματα που διαπράχθηκαν στο έδαφος της Ουκρανίας και ειδικά στο πλαίσιο του Διεθνούς Ποινικού Δικαστηρίου. Ελπίζω να μη σας ερμηνεύω για να κερδίσουμε χρόνο. Με διορθώνετε αν είμαι υπερβολική ή λιγότερο. Από κει και πέρα, θεωρούμε ότι στόχος της πολυμερούς διπλωματίας και διεθνών οργανισμών, όπως το Συμβούλιο της Ευρώπης, είναι η ειρήνη στη βάση του Διεθνούς Δικαίου. 
Κύριε Πρόεδρε, με ποιο τρόπο θα αγωνιστείτε σε αυτή την κατεύθυνση; Τι πρωτοβουλίες σχεδιάζετε ειδικά στη σημερινή συγκυρία που διαπιστώνουμε παγκοσμίως την άνοδο κάθε είδους αναθεωρητισμού, αποδυνάμωσης της δημοκρατίας, φθοράς των ανθρωπίνων δικαιωμάτων και του κράτους δικαίου, καθώς και τον πολλαπλασιασμό των ένοπλων συγκρούσεων, ως μέσο επίλυσης διαφορών. Αναφερθήκατε και εκεί και σήμερα εδώ. Αναφερόμενος στο στόχο του Συμβουλίου της Ευρώπης ως υπεράσπιση και ενίσχυση των ανθρωπίνων δικαιωμάτων και του κράτους δικαίου. Παρελκύει να πω πόσο ταυτιζόμαστε, με τη στήριξη της Εθνικής Αντιπροσωπείας συμπεριλαμβανομένων των Βουλευτών της Νέας Δημοκρατίας. Αποφασίστηκε όμως ότι μία από τις χώρες που θα έμπαινε για τη διαδικασία μόνο για αυτά τα θέματα, είναι η Ελλάδα. Αναμένουμε, κύριε Πρόεδρε, ότι θα χειριστείτε αυτό το θέμα με ακεραιότητα και αμεροληψία και όσο σας γνωρίζω, μπορεί να παρέλκει στη δευτερολογία σας η διαβεβαίωση γι’ αυτό. 
Τέλος, διαβάζω πάλι: «Ας μην ξεχνάμε ότι κανένα μέλος της Ευρωπαϊκής Ένωσης δεν έγινε ποτέ δεκτό, αν δεν ήταν πρώτα μέλος του Συμβουλίου της Ευρώπης και δεν σέβονταν τις αρχές του». Κάτι που είπατε σήμερα από το βήμα της Γερουσίας και είναι απολύτως ορθό. Έτσι, ενώ δεν αφορά το Συμβούλιο της Ευρώπης ο τρόπος με τον οποίο λειτουργεί το Ευρωπαϊκό Κοινοβούλιο και σωστά επισημάνατε κι εγώ θα είμαι πιο αυστηρή από εσάς, δεν είναι οι πολίτες που μπερδεύουν. Ακόμη και αιρετοί κοινοβουλίων μπορεί να μπερδεύουν το Συμβούλιο της Ευρώπης με άλλους ευρωπαϊκούς θεσμούς. 
Θα θέλαμε την άποψή σας, κύριε Πρόεδρε, για μια πρόσφατη εξέλιξη, το χθεσινό ψήφισμα «κόλαφο» της Ευρωβουλής και μάλιστα με μεγάλη πλειοψηφία σε βάρος της Ελλάδας για την οπισθοδρόμηση του κράτους δικαίου στη χώρα μας. Θα θέλαμε τη γνώμη σας ως Πρόεδρος της Κοινοβουλευτικής Συνέλευσης του Συμβουλίου της Ευρώπης. 
Με αυτό θέλω να τελειώσω, κυρία Πρόεδρε και πάλι θα προσπαθήσω να σας ερμηνεύσω στη δευτερολογία να γλιτώσουμε χρόνο. Είπατε και σήμερα εδώ και νομίζω ότι είναι εξαιρετικά διαπαιδαγωγικό, ότι ως μέλος του Συμβουλίου της Ευρώπης, πολλές φορές θα κληθούμε να αντιμετωπίσουμε θέματα και για την πατρίδα μας. Το ζήτημα είναι ότι κάποιοι είναι ψύχραιμοι, όπως εσείς και είμαι σίγουρη ότι θα το διατηρήσετε και κάποιοι όπως σήμερα κυβερνητικό στέλεχος στο Facebook γράφει για τους ανθέλληνες Ευρωβουλευτές που ψήφισαν μεταξύ πολλών το χθεσινό ψήφισμα «κόλαφος» για την πατρίδα μας. Ευχαριστώ πολύ.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Προεδρεύων των Επιτροπών): Το λόγο έχει ο κ. Μάντζος.
ΔΗΜΗΤΡΙΟΣ ΜΑΝΤΖΟΣ: Ευχαριστώ πολύ, κυρία Πρόεδρε. Επιτρέψτε μου και εγώ, εκ μέρους της Κοινοβουλευτικής μας Ομάδας, των μελών της Επιτροπής, των Επιτροπών που συνεδριάζουν από κοινού, αλλά και εκ μέρους του Προέδρου και Πρώην Πρωθυπουργού και τακτικού μέλους της Κοινοβουλευτικής Συνέλευσης του Συμβουλίου της Ευρώπης, του κ. Γεωργίου Παπανδρέου, που μία έκτακτη και απρόβλεπτη αδιαθεσία τον κρατά σήμερα μακριά από την Επιτροπή,   να σας συγχαρώ, κύριε Θόδωρε Ρουσόπουλε, για την εκλογή σας στη θέση του Προέδρου της Κοινοβουλευτικής Συνέλευσης του Διεθνούς Οργανισμού.
Μπορεί να βρισκόμαστε σε διαφορετικές παρατάξεις εδώ στην Ελλάδα, αλλά είναι στέρεη η πεποίθηση όλων μας, ότι οφείλουμε και θέλουμε και έχουμε και τη θέληση και την υποχρέωση να στηρίξουμε την ελληνική εκπροσώπηση σε Διεθνείς Οργανισμούς και είναι και σημαντικό, ότι και η δική μας Ευρωομάδα στο Συμβούλιο της Ευρώπης, η Σοσιαλιστική Ομάδα, που αποτελείται από Σοσιαλιστές Δημοκράτες και Πρασίνους, αποφάσισε να στηρίξει εγκαίρως την υποψηφιότητά σας, βοηθώντας και την Ευρωομάδα του EΛP, του Ευρωπαϊκού Λαϊκού Κόμματος, να καταλήξει και στη δική σας προσωπικά υποψηφιότητα, ενός Έλληνα βουλευτή, αυτό έχει πολύ μεγάλη αξία, όπως είπε πολύ σωστά η κυρία Πρόεδρος της Επιτροπής, για την χώρα μας. Άλλωστε, όπως είπε σωστά η κυρία Πρόεδρος, είναι πολύ θετική, εντυπωσιακή θα την χαρακτήριζα και εγώ, ως νέο μέλος της Εθνικής Αντιπροσωπείας, η παρουσία της χώρας μας στο Συμβούλιο της Ευρώπης και δεν μπορούμε παρά να είμαστε περήφανοι, για τη διαχρονική παρουσία της χώρας μας σε έναν τόσο σημαντικό Διεθνή Οργανισμό. 
Δράττομαι της ευκαιρίας της παρουσία σας στο πλαίσιο των αρμοδιοτήτων σας και όσο το επιτρέπει η αποστολή σας και το πρόγραμμά σας και η υποχρέωση ουδετερότητά σας απέναντι στα κράτη-μέλη του Οργανισμού, να έχουμε μια τακτική ενημέρωση από εσάς και από τις υπόλοιπες υπηρεσίες του Συμβουλίου της Ευρώπης σε σχέση με τα όργανα, οι υπόλοιποι συνάδελφοί μας που δεν είναι μέλη της Εθνικής Αντιπροσωπείας να έχουν μια άμεση επαφή με το αντικείμενο του Οργανισμού, διότι, όπως πολύ σωστά είπε η κυρία Μπακογιάννη, αυτά δυστυχώς ξεφεύγουν, εκφεύγουν της προσοχής των Μέσων Ενημέρωσης στη χώρα μας, ιδίως για έναν Οργανισμό ο οποίος υπογραμμίζει τη δέσμευση των κρατών-μελών και της χώρας μας στις αρχές της Δημοκρατίας, του κράτους δικαίου και των ανθρωπίνων δικαιωμάτων, σε ημέρες δύσκολες και σε καιρούς χαλεπούς. 
Θα αναφερθώ και εγώ στο πρόσφατο ψήφισμα του Ευρωπαϊκού Κοινοβουλίου χθες σε σχέση με την κατάσταση του κράτους δικαίου στην Ελλάδα, κρούουμε και εμείς τον κώδωνα του κινδύνου για τη χώρα μας, η οποία δεν πρέπει να διασύρεται εξαιτίας κυβερνητικών επιλογών στο ζήτημα του κράτους δικαίου και της διαχείρισης πολύ σοβαρών υποθέσεων, όπως οι υποκλοπές και οι παρακολουθήσεις, όπως το δυστύχημα στα Τέμπη, όπως η διαχείριση προσφύγων και μεταναστών από την πατρίδα μας. 
Έχει πολύ σημασία, δεν θα μείνω σε αυτό, άλλωστε, το Συμβούλιο της Ευρώπης, το γνωρίζετε, έχει περιλάβει τη χώρα μας, όπως και τη Γαλλία, την Ολλανδία και άλλα παλαιά κράτη-μέλη, στην περιοδική αξιολόγηση από το Συμβούλιο της Ευρώπης και ελπίζω, τα συμπεράσματα αυτής της αξιολόγησης, όταν ολοκληρωθεί, να εισακουστούν από την χώρα μας. Άλλωστε, η χώρα μας πρέπει να μείνει πιστή στην ανάγκη σωστής λειτουργίας των θεσμών. Οι θεσμοί, αν είχαν λειτουργήσει, θα είχαμε αποφύγει πολλές κρίσεις, ακόμη και την κρίση τη δημοσιονομική του 2009 θα είχαμε αποτρέψει, θα ενισχύσει τη θέση τη διεθνή, μιας μικρής, αλλά σημαντικής, πολύ σημαντικής χώρας όπως η δική μας και θα εκπέμψει και ένα παράδειγμα, η χώρα μας, πιστεύοντας και εφαρμόζοντας τις αρχές της δημοκρατίας και του κράτους δικαίου, ένα παράδειγμα που θα εμπνέει τη διεθνή κοινότητα. Το Συμβούλιο της Ευρώπης, το είπατε κύριε Πρόεδρε, είναι ένας Οργανισμός, που αυτές τις αρχές, τις αξίες, τις υπηρετεί διαχρονικά σε όλη την Ευρώπη, αλλά και ευρύτερα από αυτή θα τολμήσω να πω, πιστεύοντας, ότι αποτελούν το θεμέλιο μιας δίκαιης και ελεύθερης κοινωνίας, βρισκόμαστε σε κρίσιμη καμπή για την ευρύτερη περιοχή μας, αλλά και διεθνώς. 
Η κρίση της οποίας αναφερθήκατε, στην Ουκρανία, στη Μέση Ανατολή και αλλού, θέτουν πολύ σημαντικές προκλήσεις και κάνουν τη σημασία του Συμβουλίου της Ευρώπης πιο μεγάλη και πιο επιτακτική τελικά την αποστολή του παρά ποτέ, σταχυολογώντας, είναι σαφές, ότι στην κατάσταση στην Ουκρανία, θεωρούμε και εμείς και συνηγορούμε, ότι το Συμβούλιο, οφείλει να έχει έναν ενεργό ρόλο, προωθώντας την ειρηνική επίλυση της σύγκρουσης και διασφαλίζοντας την προστασία των ανθρωπίνων δικαιωμάτων. Είναι η μόνη ελπίδα η μετάβαση σε πιο δημοκρατικούς θεσμούς. Γι’ αυτό και έχει αξία, ακόμη και με τη Ρωσία, η οποία έχει φύγει, έχει απομακρυνθεί από το Συμβούλιο της Ευρώπης πιο σωστά, να διατηρεί το Συμβούλιο της Ευρώπης επαφές με τις δημοκρατικές δυνάμεις αυτής της χώρας και στη Λευκορωσία, που έχει και εκείνη τον δικό της ρόλο ως σύμμαχος της Ρωσίας, γιατί πιστεύουμε, ότι η εμβάθυνση της δημοκρατίας, ακόμη και σε αυτές τις σήμερα αυταρχικές χώρες και του κράτους δικαίου εκεί, μπορεί να αποτρέψει μελλοντικές κρίσεις.  
Όσον αφορά στη Μέση Ανατολή, σωστά αναφερθήκατε σε πρόσφατες αποφάσεις,  με τις οποίες το Συμβούλιο της Ευρώπης καταδίκασε τις βάρβαρες πράξεις της Χαμάς, ως διεθνούς τρομοκρατίας. Παράλληλα, όμως, εκφράζοντας την αντίθεσή του σε παραβίαση βασικών αρχών ανθρωπίνων δικαιωμάτων, από τον εντεινόμενο πόλεμο στη Γάζα και την αντίδραση του Ισραήλ. Δίνουμε έμφαση στα ανθρώπινα δικαιώματα και τις δημοκρατικές αρχές και βέβαια θεωρούμε ότι το Συμβούλιο της Ευρώπης, πλάι στην Ευρωπαϊκή Ένωση και κυρίως τον Οργανισμό των Ηνωμένων Εθνών, οφείλει και εκείνο να συμβάλει, ώστε να επιστρέψουν τα μέρη στη διαπραγμάτευση την ειρηνευτική, στη βάση της λύσης των δύο κρατών. 
Τρίτο σημείο, η άνοδος του αυταρχισμού και των ακραίων πολιτικών δυνάμεων στην ίδια την Ευρώπη. Προκαλεί, ιδιαίτερη, ανησυχία. Το τακτικό μας μέλος, ο Πρόεδρος Παπανδρέου, είναι Γενικός Εισηγητής για τη δημοκρατία του Συμβουλίου της Ευρώπης και αυτό μια εξαιρετική τιμή για τη χώρα μας. Είναι και αυτή μια ιδιαίτερη θέση, την οποία κατέχει ένας Έλληνας βουλευτής, ένας Έλληνας πολιτικός και έχει μεγάλη σημασία για το Συμβούλιο της Ευρώπης, με πλήρη επίγνωση των πιεστικών προκλήσεων που αντιμετωπίζει σήμερα η Ευρώπη.
Άρα, κλείνοντας κύριε Πρόεδρε και ευχαριστώ για την ανοχή σας, επειδή βρισκόμαστε και την παραμονή ευρωπαϊκών εκλογών στον ορίζοντα, θεωρούμε ότι η ευθύνη ημών ως μελών της Κοινοβουλευτικής Συνέλευσης, αλλά και του Συμβουλίου της Ευρώπης, συνολικά, είναι να προστατεύσει τη δημοκρατική διαδικασία. Διότι, ζούμε σε εποχή πολλαπλών κρίσεων. Ζούμε σε εποχή έξαρσης των ανισοτήτων, σε μια γενικότερη επισφάλεια. 
Άρα, το δίλημμα θα είναι είτε οι ευρωπαίοι πολίτες θα εμπιστευτούν τους δημοκρατικούς θεσμούς και τις αξίες μας, για να βρεθούν δημοκρατικά λύσεις στα μεγάλα ζητήματα ή θα ψάξουν οι ευρωπαϊκοί λαοί τις λύσεις, σε δήθεν σωτήρες, δήθεν μεσσίες, οι οποίοι θα δώσουν το χέρι ως δημαγωγοί και θα μετουσιωθούν, όταν αναλάβουν την εξουσία, σε αυταρχικούς ηγέτες, ακόμα και με τη βία. Το έχουμε δει στη γειτονιά της Ευρώπης, πολλές φορές. Αυτό είναι το μεγάλο δίλημμα. Αυτή είναι η μεγάλη απόφαση, στην οποία όλοι οι λαοί θα κληθούμε τον Ιούνιο, να πάρουμε κρίσιμες αποφάσεις.
Άρα, πρέπει να παραμείνουμε σε επαγρύπνηση, έναντι κάθε προσπάθειας υπονόμευσης της ακεραιότητας των δημοκρατικών μας θεσμών. Να υποστηρίξουμε την αυξημένη συμμετοχή των πολιτών απέναντι στη συγκέντρωση για την κατάχρηση εξουσίας. Το μάθημα της Ευρώπης, το ιστορικό μάθημα της Ευρώπης, το οποίο διδάσκεται στο Στρασβούργο, μια πόλη ακριβώς στο μεταίχμιο των μεγάλων πολέμων του προηγούμενου αιώνα, είναι διδακτικό για όλους. Και στους επόμενους αιώνες, θα πρέπει όλοι από το μάθημα της Ευρώπης, να εμπνεόμαστε ότι οι αρχές της δημοκρατίας είναι η μόνη οδός και η μόνη ασφαλής εγγύηση για το μέλλον. 
Το Συμβούλιο της Ευρώπης, σε αυτήν ακριβώς την αποστολή, έχει έναν ιδιαίτερο ρόλο να διατελέσει, όχι μόνο για την Ευρώπη, αλλά και ευρύτερα. Είναι σύμβολο και μπορεί να εμπνεύσει ευρύτερα τη διεθνή κοινότητα με το παράδειγμά του, με τα ψηφίσματα του, με τις αποφάσεις του και με την πολιτική του πρακτική. 
Με αυτές τις σκέψεις και με τα συγχαρητήριά μας, για μία ακόμη φορά, κύριε Πρόεδρε, σας ευχόμαστε καλή και ευδόκιμη θητεία. 
ΣΤΕΦΑΝΟΣ ΓΚΙΚΑΣ (Προεδρεύων των Επιτροπών): Ευχαριστούμε τον κύριο Μάντζιο. Το λόγο τώρα έχει από το Κ.Κ.Ε. η κυρία Κομνηνάκα.
ΜΑΡΙΑ ΚΟΜΝΗΝΑΚΑ: Ευχαριστώ κύριε Πρόεδρε. Το Κ.Κ.Ε. συμμετέχει στην κοινοβουλευτική συνέλευση του Συμβουλίου της Ευρώπης. Βεβαίως, σχετικά με την εκλογή του κ. Ρουσόπουλου στη θέση του Προέδρου, θέλουμε και με αυτή την ευκαιρία να σημειώσουμε ότι, το κόμμα μας δεν τοποθετείται σε καμία περίπτωση στη βάση προσωπικών κριτηρίων, αλλά με πολιτικά κριτήρια, για το πολιτικό περιεχόμενο, το ρόλο και τις δραστηριότητες, που το ίδιο το Συμβούλιο της Ευρώπης έχει, γνωρίζοντας τον ευρώ ατλαντικό του προσανατολισμό. Θα συνεχίσουμε, βεβαίως, να παρακολουθούμε τις εξελίξεις και ανάλογα θα τοποθετείται, όπως ήδη κάνει η εκπρόσωπος του Κ.Κ.Ε. στο Συμβούλιο, που είναι η βουλευτής μας η Λιάνα Κανέλλη. Σήμερα δεν μπορούσε να συμμετέχει στη συνεδρίαση. 
Είναι γεγονός ότι, το Κ.Κ.Ε. αξιοποιεί κάθε δυνατότητα για να προβάλλει θέσεις, αιτήματα, που αφορούν δικαιώματα των εργαζομένων και των λαών. Αντιτίθεται σε αντιλαϊκές προτάσεις και αποφάσεις,  που σχετίζονται με τη στρατηγική του ΝΑΤΟ και της Ευρωπαϊκής Ένωσης, με στρατιωτικές επεμβάσεις και πολέμους, με επεμβάσεις στις εσωτερικές υποθέσεις κρατών, με τη μία ή την άλλη αιτιολογία, κάθε φορά. 
Είναι γνωστό ότι το Κ.Κ.Ε. έχει αντιταχθεί και σε αντικομουνιστικές μεθοδεύσεις παραχάραξης και διαστρέβλωσης της ιστορίας. Στο απαράδεκτο ψήφισμα περί καταπολέμησης δήθεν του εξτρεμισμού, που σημάδευε την πάλη των λαών και των κομμουνιστικών κομμάτων, στο όνομα της προστασίας της δημοκρατίας, των ανθρωπίνων δικαιωμάτων και του αποκαλούμενου κράτους δικαίου.
	Με τη σημερινή ευκαιρία, θα θέλαμε να μείνουμε σε αυτά, σε σχέση με τη μέχρι τώρα στάση του Συμβουλίου της Ευρώπης. Θα θέλαμε, ωστόσο, να θέσουμε ορισμένα ζητήματα και στη σημερινή συνεδρίαση και ενώπιον του κ. Προέδρου. Η βάρβαρη κατοχή του ισραηλινού κράτους, των παλαιστινιακών εδαφών, διαρκεί δεκαετίες κι εδώ και τέσσερις μήνες, διαπράττεται το έγκλημα της γενοκτονίας σε βάρος του λαού της Παλαιστίνης. Προβάλλει, λοιπόν, η αναγκαιότητα, του άμεσου τερματισμού της σφαγής στη Γάζα και της κατοχής, η αναγκαιότητα αναγνώρισης ανεξάρτητου παλαιστινιακού κράτους στα σύνορα, πριν τον Ιούνη του 1967, με πρωτεύουσα την Ανατολική Ιερουσαλήμ, όπως εξάλλου και το Ελληνικό Κοινοβούλιο έχει σε ψήφισμά του εγκρίνει.
Πενήντα χρόνια παραμένει η τουρκική κατοχή στο 37% του κυπριακού εδάφους και στην πράξη, έχει διχοτομηθεί το νησί, με βαριές συνέπειες για ελληνοκύπριους και Τουρκοκύπριους.  Αυξάνεται με ραγδαίους ρυθμούς η προσφυγιά και η μετανάστευση από τους ιμπεριαλιστικούς πολέμους και επεμβάσεις και από τη φτώχεια. Χιλιάδες πρόσφυγες και μετανάστες πνίγονται στα νερά της Μεσογείου και σε άλλες θάλασσες, είναι υπό διωγμό, υφίστανται απαράδεκτες ρατσιστικές διακρίσεις, φυλακίζονται σε στρατόπεδα. Στην πράξη, καταπατείται η Συνθήκη της Γενεύης.
Για 30 και πλέον χρόνια, κομμουνιστικά και εργατικά κόμματα σε κράτη- μέλη της Ευρωπαϊκής Ένωσης διώκονται, είναι απαγορευμένα, δεν μπορούν να χρησιμοποιούν τα σύμβολα τους στις χώρες της Βαλτικής και σε χώρες της Ανατολικής Ευρώπης.  Αυτά όλα, λοιπόν, τα σοβαρά προβλήματα που αφορούν τα δικαιώματα των λαών, θα θέλαμε και με τη σημερινή ευκαιρία να τα θέσουμε υπόψιν και στον κύριο Πρόεδρο και  στο νέο Προεδρείο του Συμβουλίου. Και, βεβαίως, το Κ.Κ.Ε., θα συνεχίσει να αναδεικνύει με κάθε τρόπο και άλλα προβλήματα που αφορούν τους εργαζόμενους, τους λαούς, τη νεολαία, τις γυναίκες και τα δικαιώματά τους, αξιοποιώντας κάθε βήμα που έχει.  Ευχαριστώ πολύ. 
ΣΤΕΦΑΝΟΣ ΓΚΙΚΑΣ (Προεδρεύων των Επιτροπών) : Ευχαριστούμε πολύ. Απ’ τη βλέπω δεν υπάρχει εκπρόσωπος από την πλευρά της  Ελληνικής Λύσης, ούτε από τη Νέα Αριστερά. Επομένως, το λόγο έχει ο κ. Αλέξανδρος Ζερβέας, από τους Σπαρτιάτες.
 Στο σημείο αυτό γίνεται η β΄ ανάγνωση του καταλόγου των μελών της Επιτροπής. Από τη Διαρκή Επιτροπή Εθνικής Άμυνας και Εξωτερικών Υποθέσεων, Παρόντες ήταν οι Βουλευτές κ.κ. Ακτύπης Διονύσιος Αντωνίου Μαρία, Αυγερινοπούλου Διονυσία – Θεοδώρα, Βασιλειάδης Βασίλειος (Λάκης), Χατζηιωαννίδου Νεφέλη, Γκίκας Στέφανος, Βλαχάκος Νικόλαος,Δαβάκης Αθανάσιος,  Δερμεντζόπουλος Χρήστος Δημοσχάκης Αναστάσιος (Τάσος) Θεοδωρικάκος Παναγιώτης (Τάκης) Καββαδάς Αθανάσιος, Κακλαμάνης Νικήτας, Καλογερόπουλος Δημήτριος, Κατσανιώτης Ανδρέας, Κτιστάκης Ελευθέριος, Λαμπρόπουλος Ιωάννης, Λιούτας Αθανάσιος, Μπακογιάννη Θεοδώρα (Ντόρα), Γιόγιακας Βασίλειος, Μπαρτζώκας Αναστάσιος, Κόνσολας Εμμανουήλ, Κυριάκης Σπυρίδων, Πασχαλίδης Ιωάννης, Συρίγος Ευάγγελος (Άγγελος), Σκόνδρα Ασημίνα,  Υψηλάντης Βασίλειος – Νικόλαος, Φωτήλας Ιάσων, Στύλιος Γεώργιος, Καλογερόπουλος Δημήτριος, Χρυσομάλλης Μιλτιάδης (Μίλτος), Αποστολάκης Ευάγγελος, Γεροβασίλη Όλγα, Δούρου Ειρήνη (Ρένα), Ηλιόπουλος Όθων, Θεόφιλος Ξανθόπουλος, Κασιμάτη Ειρήνη (Νίνα), Πολάκης Παύλος, Τζάκρη Θεοδώρα, Χρηστίου Ραλλία, Γιαννακοπούλου Κωνσταντίνα (Νάντια), Κατρίνης Μιχάλης,  Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Παρασκευαΐδης Παναγιώτης,  Λαμπρούλης Γεώργιος,Μεταξάς Κωνσταντίνος Βασίλειος, Παπαναστάσης Νικόλαος, Παφίλης Αθανάσιος,  Χήτας Κωνσταντίνος, Σαράκης Παύλος, Δημητριάδης, Πέτρος, Ζερβέας Αλέξανδρος, Αναγνωστοπούλου Αθανασία (Σία), Οικονομόπουλος Τάσος, και Καζαμίας Αλέξανδρος. 
Από τη Ειδική Διαρκή Επιτροπή Ευρωπαϊκών Υποθέσεων, παρόντες ήταν οι Βουλευτές κ.κ. Πλακιωτάκης Ιωάννης, Πρόεδρος Αβραμόπουλος Δημήτριος, Ανδριανός Ιωάννης, Βεσυρόπουλος Απόστολος, Βολουδάκη Σεβαστή (Σέβη), Βρούτσης Ιωάννης (Γιάννης), Γκιουλέκας Κωνσταντίνος, Κεδίκογλου Συμεών (Σίμος), Κούβελας Δημήτριος, Λοβέρδος Ιωάννης – Μιχαήλ (Γιάννης), Μαρκόπουλος Δημήτριος, Μπακογιάννη Θεοδώρα (Ντόρα), Παναγιωτόπουλος Νικόλαος, Ράπτη Ζωή, Συρίγος Ευάγγελος (Άγγελος), Χατζηβασιλείου Αναστάσιος (Τάσος), Αναγνωστοπούλου Αθανασία (Σία), Δούρου Ειρήνη (Ρένα), Καλαματιανός Διονύσιος – Χαράλαμπος, Κασιμάτη Ειρήνη (Νίνα), Γρηγοράκου Παναγιώτα (Νάγια), Πάνας Απόστολος, Παραστατίδης Στέφανος, Καραθανασόπουλος Νικόλαος, Μανωλάκου Διαμάντω, Φλώρος Κωνσταντίνος, Γραμμένος Βασίλειος, και Τσιρώνης Σπυρίδων.                              

Από την Ειδική Μόνιμη Επιτροπή Παρακολούθησης των Αποφάσεων του Ευρωπαϊκού Δικαστηρίου των Δικαιωμάτων του Ανθρώπου, παρόντες ήταν οι Βουλευτές κ.κ.

ΑΛΕΞΑΝΔΡΟΣ ΖΕΡΒΕΑΣ : Ευχαριστώ κύριε Πρόεδρε. Κύριε Ρουσόπουλε, να σας συγχαρώ κι εγώ για την εκλογή σας. Να σας ευχηθώ καλή θητεία και καλή επιτυχία στο δύσκολο και επίπονο έργο σας. Αναφερθήκατε στο θέμα της Ρωσίας, η οποία αποβλήθηκε από το Συμβούλιο της Ευρώπης. Προφανώς, αυτό εντάσσεται στο ευρύτερο κλίμα ρωσοφοβίας που έχει καταλάβει τη Δύση, όπου θεωρεί, ότι όλα τα δεινά της παγκόσμιας πραγματικότητας, οφείλονται στον Πρόεδρο Πούτιν και στον ρωσικό λαό.
Για όσους γνωρίζουν, στις αρχές της δεκαετίας του 1990, υπήρχε προφορική συμφωνία των Ηνωμένων Πολιτειών Αμερικής και της Ρωσικής Ομοσπονδίας, περί μη επέκτασης του ΝΑΤΟ ανατολικά, η οποία παραβιάστηκε επανειλημμένως και τελικά, φτάσαμε στο σημείο, οι Ηνωμένες Πολιτείες Αμερικής και το ΝΑΤΟ, μέσω αντιπροσώπου, να προκαλεί τη Ρωσία και με αυτόν τον τρόπο, να φέρει σε αδιέξοδο τη Ρωσική Ομοσπονδία και να προβεί στην αντίδραση που προέβη. Εν πάση περιπτώσει, όπως αναφερθήκατε, το Συμβούλιο της Ευρώπης ασχολείται με τρεις τομείς : το κράτος δικαίου, τα ανθρώπινα δικαιώματα και την εύρυθμη λειτουργία της δημοκρατίας. 
Αποβλήθηκε, λοιπόν, η Ρωσία, επειδή, σύμφωνα με το Συμβούλιο της Ευρώπης, καταπάτησε αυτούς τους τρεις πυλώνες. Η Τουρκία, η οποία εξακολουθεί να είναι μέλος του Συμβουλίου της Ευρώπης, η οποία κατέχει επί 50 έτη, μισό αιώνα, δηλαδή, ευρωπαϊκό έδαφος. 
Δεν είναι μόνο κυπριακό έδαφος, είναι ευρωπαϊκό έδαφος. Ένα καθεστώς, το καθεστώς Ερντογάν που παραβιάζει συστηματικά τα δικαιώματα μειονοτήτων, όπως οι κούρδοι και Αλεβίτες. Ένα καθεστώς το οποίο διώκει τους πολιτικούς αντιφρονούντες. Έχουν γεμίσει οι φυλακές της Τουρκίας με εκπροσώπους άλλων πολιτικών σχηματισμών και κομμάτων. Όπου επίσης, παρανόμως κατέχει μέρος Συριακού εδάφους, όπου βομβαρδίζει επανειλημμένως Κούρδους που είτε βρίσκονται στη Συρία είτε στο Ιράκ. Και βλέπουμε ότι δεν υπάρχει καμία κύρωση εναντίον αυτής της χώρας. Συμφωνώ μαζί σας, ότι είναι πολύ σωστή η στάση ως προς το Αζερμπαϊτζάν, γιατί πράγματι, πέραν των πολιτικών διώξεων αντιφρονούντων ο Αλίγιεφ επιτέλεσε μία εθνοκάθαρση επί της ουσίας στο Ναγκόρνο - Καραμπάχ.
Και τέλος, θα ήθελα να αναφερθώ στο ψήφισμα του Ευρωπαϊκού Κοινοβουλίου, όπου κατηγορεί ευθέως τη χώρα μας, ότι παραβιάζει το κράτος δικαίου. Εγώ, θα σταθώ στο θέμα των υποκλοπών που κατά τη γνώμη μου θα έπρεπε να είχε προκαλέσει πολιτικό σεισμό, αλλά τελικά κατέληξε να θεωρείται ως μια πρακτική που γίνεται και αλλού. Αναφέρεται λοιπόν στο ψήφισμα, ότι κακώς εργαλειοποιείται ο όρος απειλή για την εθνική ασφάλεια. Λειτουργεί ως μια κερκόπορτα, ώστε η εκάστοτε κυβέρνηση να παραβιάζει το απόρρητο των επικοινωνιών, όπου ζητά να αποσυρθεί η τροπολογία που καταργεί τη δυνατότητα της ΑΔΑΕ να ειδοποιεί τους πολίτες ως προς την άρση του απορρήτου των επικοινωνιών τους και βεβαίως, θέτει ζήτημα για τη μη επιτρεπτή επιρροή του πρωθυπουργού στην Εθνική Υπηρεσία Πληροφοριών όπου την εποπτεύει άμεσα με ότι αυτό συνεπάγεται. Θα ήθελα να τοποθετηθείτε σ αυτά τα ζητήματα που σας έθεσα. Σας ευχαριστώ πολύ.
ΣΤΕΦΑΝΟΣ ΓΚΙΚΑΣ (Προεδρεύων των Επιτροπών): Ευχαριστούμε τον κ. Ζερβέα. Το λόγο έχει, ο κ. Τσιρώνης από τη “Νίκη”.
ΣΠΥΡΙΔΩΝ ΤΣΙΡΩΝΗΣ: Ευχαριστώ κύριε Πρόεδρε. Κύριε Πρόεδρε, κύριε Θεόδωρε Ρουσόπουλε, να σας ευχηθούμε και εμείς καλή επιτυχία στο δύσκολο έργο σας και να σας συγχαρούμε όχι μόνο για την εκλογή σας, αλλά και για το ομόφωνο, το πανηγυρικό δηλαδή, τρόπο εκλογής σας που δείχνει το έργο που επιτελέσατε μέχρι τώρα και ευχόμαστε ότι θα συνεχίσετε να τιμάτε τη χώρα μας από αυτή τη θέση, με το ήθος σας και με την πάγια τακτική σας.
Θα πάω πρώτα από το άσχημο για να τελειώσουμε πιο καλά. Δεν θα μπορούσα να μην αναφερθώ και εγώ και από το χθεσινό ψήφισμα που είναι διεθνής διασυρμός. Και η κυρία Πρόεδρος πριν μίλησε για το κύρος της χώρας στο εξωτερικό, αλλά και εσείς είπατε, ότι εάν δεν παραδεχτούμε το πρόβλημα, αν δεν αποδεχτούμε ότι υπάρχει πρόβλημα, δεν θα μπορέσουμε να το λύσουμε. Και εδώ δείχνει να υπάρχει πρόβλημα και υπάρχει πρόβλημα σε πολλά επίπεδα και στα Μέσα Μαζικής Επικοινωνίας όπως λέει το ψήφισμα και με την ελευθερία του τύπου και με τις παράνομες παρακολουθήσεις. Δηλαδή, θα θέλαμε και από τη θέση σας να μπορέσετε να βοηθήσετε σε αυτό το κομμάτι.
Μιλήσατε για την Ουκρανία και χαίρομαι που μιλήσατε και για την Κύπρο, γιατί εμείς λέμε ότι υπάρχει πάντα μια ala cart στην Ευρωπαϊκή Ένωση στον τρόπο που χειρίστηκε τη μία περίοδο της εισβολής της Τουρκίας στην Κύπρο, αλλά και της Ρωσίας στην Ουκρανία. Θα ήθελα μια τοποθέτηση από την άποψη αν βλέπετε ένα ορατό τέλος σε όλο αυτό τον πόλεμο και γιατί η Ευρωπαϊκή Ένωση από τη στιγμή που δεν φαίνεται με τις κυρώσεις να υπάρχουν επιπτώσεις στη Ρωσική οικονομία, αλλά αντιθέτως πολλαπλασιάζονται οι ανάγκες, η ακρίβεια στην Ευρωπαϊκή Ένωση και πολίτες πλέον και λόγω ενέργειας και λόγω ακρίβειας όλων των προϊόντων έχουν σοβαρό πρόβλημα. 
Δηλαδή, που σταματάει αυτό, γιατί δεν σταματά, γιατί δεν οδηγούμαστε στο να σταματήσουμε τον πόλεμο και απλά επιδοτούμε τον πόλεμο, αυτή την στιγμή με αυτή την τακτική. Επίσης, το κράτος δικαίου επειδή στις προηγούμενες Επιτροπές αναφερθήκαμε πολλές φορές στο αντιμουσουλμανικό μίσος και στην ισλαμοφοβία, στον αντισημιτισμό, ίσως από τη θέση που είστε τώρα μπορέσετε όχι, επειδή το λέμε εμείς στη ΝΙΚΗ, αλλά επειδή τα γεγονότα και οι επιθέσεις που γίνονται πλέον όλο και περισσότερες και στα προσκυνήματα των Αγίων Τόπων, στα Ιεροσόλυμα και πέριξ των Ιεροσολύμων, αλλά και στην Ελλάδα με το ποσοστό να φτάνει το 97%, ας μπει και ο όρος χριστιανοφοβία και αντιχριστιανικό μίσος. Είναι ευκαιρία να μπει και αυτό. Προφανώς, και είμαστε υπέρ της ελευθερίας του να πιστεύει ο καθένας αυτό που θέλει, αλλά μην φοβόμαστε να πούμε και αυτό που συμβαίνει. Ευχαριστώ σε αυτό.  Για την τεχνητή νοημοσύνη είπατε. Αναφερόμενος σε αυτήν, ότι είναι ευπρόσδεκτοι και πρέπει να παραμείνει ένα εργαλείο για την υποστήριξη των ανθρώπινων ικανοτήτων και όχι, ένα υποκατάστατο της ανθρώπινης βούλησης και αυτονομίας.
 Συμφωνούμε σε αυτό και θα πρέπει να πούμε, ότι ελπίζουμε να μη γίνει ένα κομμάτι, να ξεφύγει από την τεχνολογική εξέλιξη η οποία τρέχει με ρυθμούς γεωμετρικής προόδου. Να μην φτάσουμε σε αυτό που κάποιοι αποκαλούν «μετα-άνθρωπο», να μη φτάσουμε να αλλάξουμε την ανθρώπινη οντολογία, γιατί ήδη συζητιέται πολύ πιο πέρα, ποιος είναι αυτός τελικά και αυτό είναι το ερώτημα ποιος είναι αυτός τελικά που ρυθμίζει το κανονιστικό πλαίσιο μέχρι πού μπορεί να φτάσει και πού πρέπει να φτάσει και πού είναι ηθικό να φτάσει η τεχνητή νοημοσύνη.  Με αυτές τις λίγες ερωτήσεις και σκέψεις να σας ξανασυγχαρώ για την επιλογή σας.
 ΣΤΕΦΑΝΟΣ ΓΚΙΚΑΣ (Προεδρεύων των Επίτροπων): Ευχαριστούμε τον κ. Τσιρώνη. Τώρα είναι για τους συναδέλφους ο λόγος. Έχει ζητήσει τον λόγο η κυρία Μπακογιάννη, ο κ. Σταμάτης, ο κ. Οικονόμου. Κυρία Μπακογιάννη έχετε τον λόγο.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ: ( Προέδρος της Επιτροπής): Ευχαριστώ πολύ κ. Πρόεδρε. Κυρίες και κύριοι συνάδελφοι, αναφέρθηκα και νωρίτερα η δουλειά στο Συμβούλιο της Ευρώπης, είναι εξαιρετικά προκλητική και πολλές φορές πάρα πολύ δύσκολη. Μία από τις προσπάθειες τις οποίες κάνουμε είναι, να προσπαθήσουμε να αναζητήσουμε το πεδίο συναίνεσης μεταξύ των πολιτικών δυνάμεων και γιατί επαναλαμβάνω αυτό το θέμα;
 Το επαναλαμβάνω, διότι είναι πολύ ισχυρότερο το μήνυμα, όταν προέρχεται της υπεράσπισης των ανθρωπίνων δικαιωμάτων, όταν προέρχεται από πολλές πολιτικές ομάδες μαζί και έχει τη σημασία του αυτό. Έχει τη σημασία του στην περίπτωση του Αζερμπαϊτζάν στην οποία αναφέρθηκε νωρίτερα ο Πρόεδρος. Δεν ήταν τυχαίο, ότι καταλήξαμε στο συμπέρασμα, ότι όλες οι πολιτικές ομάδες προτείνουμε, ότι πρέπει να παρθούν τα διαπιστευτήρια του Αζερμπαϊτζάν. Δεν ήταν εύκολη συζήτηση αυτή, ήταν αρκετά δύσκολη, αλλά τελικώς, καταλήξαμε σε όλες τις πολιτικές ομάδες, διότι το μήνυμα για το Αζερμπαϊτζάν ήταν πολύ δυνατότερο, με αυτό τον τρόπο. Ποιο είναι τώρα το πρόβλημα το οποίο παρουσιάζεται;
 Ένα, από τα προβλήματα που παρουσιάζονται είναι οι εκλογές κ. Πρόεδρε. Όταν πλησιάζουν οι εκλογές, οι πολιτικές ομάδες εκ των πραγμάτων δρουν και με άλλα κριτήρια και δεν είναι τα καθαρά κριτήρια των ανθρωπίνων δικαιωμάτων και μόνο, γιατί το λέω αυτό;
 Η Ελλάδα βρίσκεται αυτή τη στιγμή υπό monitor, δηλαδή υπό παρακολούθηση. Αυτό είναι σύνηθες, σε όλα τα παλαιά Μέλη, γι’ αυτό και βρίσκεται η Ισπανία, το Λουξεμβούργο. Αν είναι ποτέ δυνατόν, το Λιχτενστάιν ό,τι θέλετε τελοσπάντων, η Γαλλία - καλά δεν μιλάω για τις μεγάλες χώρες - μιλάω για το Λιχτενστάιν που τι στο καλό να παραβιάσει το Λιχτενστάιν, δεν έχω ποτέ καταλάβει. 
Αλλά εν πάση περιπτώση, το παρακολουθούμε με πάθος και το Λιχτενστάιν να βεβαιωθούμε ότι τα ανθρώπινα δικαιώματα του Λιχτενστάιν, τηρούνται. Εγώ κ. Πρόεδρε, είχα κάνει κάποτε μία πρόταση στην Επιτροπή Πολιτικών, να αποφασίσουμε να ασχολούμαστε με τα σοβαρά. Και τα σοβαρά είναι, όταν παρακολουθούνται από την Ευρωπαϊκή Ένωση τα κράτη, παρακολουθούνται από το Ευρωπαϊκό Κοινοβούλιο. Ας παρακολουθήσουμε εμείς τα κράτη που, δεν είναι μέλη της Ευρωπαϊκής Ένωσης, δεν είναι μέλη του Ευρωπαϊκού Κοινοβουλίου, για να μπορέσουμε να κάνουμε μια πιο σοβαρή δουλειά και να μη χάνουμε δυνάμεις.
 Αλλά εν πάση περιπτώση μέχρι τώρα, παρακολουθούμε όπως λέει παραδείγματος χάρη η κατάθεση της πρότασης, για την παρακολούθηση της Ελλάδας, είναι όλοι βασισμένοι σε επιχειρήματα της εποχής του Σύριζα.  Δηλαδή, έχει μια χρονοκαθυστέρηση η όλη ιστορία, πάρα πολύ μεγάλη. Στο μεταξύ έξι χρόνια κυβερνάει, η  Νέα  Δημοκρατία, αλλά η έκθεση άμα  την πάρτε στα χέρια σας, θα δείτε ότι μιλάει ακόμα, για τις καταδίκες, για τις φυλακές, για τις καταδίκες  τις ανεκτέλεστες, που έχει  αντιμετωπιστεί, και ούτω καθεξής.
 Άρα, έχει μια σημασία να μπορούμε να απαντάμε, με ταχύτερο τρόπο από ότι μέχρι στιγμής κάνουμε, διότι είναι λίγο προβληματικό να μιλάς για μία εποχή η οποία έχει παρέλθει και σε τελική ανάλυση δεν ενδιαφέρει και κανέναν τι έγινε πριν από 6 -7 χρόνια. 
 Τρίτο και τελευταίο κ. Πρόεδρε, έχει πάρα πολύ μεγάλη σημασία κύριε συνάδελφε των Σπαρτιατών. Τα ανθρώπινα δικαιώματα και το Διεθνές Δίκαιο, δεν είναι ποτέ «α λα καρτ». Όταν παραβιάζεις τα σύνορα μιας χώρας και μπαίνεις μέσα σε μια άλλη χώρα και  καταλαμβάνεις  μέρος αυτής,  αυτό είναι παραβίαση όλων των δικαίων και παραβίαση του Διεθνούς Δικαίου. Δεν μπορεί δηλαδή, εδώ μέσα να ακούγετε  επιχειρηματολογία η οποία εν μέρει να δικαιολογεί μια παραβίαση συνόρων, μία καταπάτηση δικαιωμάτων η οποία ο μη γένοιτο, θα μπορούσε να είχε συμβεί με την ίδια λογική και στη δική μας χώρα. Θέλει λοιπόν πάρα πολύ μεγάλη προσοχή.
 Επιτρέψτε μου να το πω αυτό, με μία εμπειρία 30 ετών στη Βουλή των Ελλήνων. Πάρα πολύ μεγάλη προσοχή πώς υπερασπιζόμαστε μια θέση, διότι αυτή η ίδια θέση, μπορεί να χρησιμοποιηθεί εναντίον της δικής μας χώρας. Δηλαδή, η βίαιη αλλαγή συνόρων, για να το πω πιο λιανά, έγινε στην Κύπρο και έγινε και στην Ουκρανία. Εάν εμείς, θέλουμε να υπερασπιστούμε την Κύπρο και δεν υπερασπιζόμαστε την Ουκρανία, δεν είμαστε σοβαροί στην επιχειρηματολογία μας, για να πείσουμε τους άλλους, γι’ αυτό έχει πάρα πολύ μεγάλη σημασία όταν μιλάμε. Όσο Ρωσόφιλοι  και αν είμαστε, δεν μπορεί ποτέ η πράξη αυτή της Ρωσίας, της καταπάτησης των συνόρων της Ουκρανίας, του πολέμου από ελληνικά χείλη να γίνεται αποδεκτή. Ευχαριστώ πολύ.
ΣΤΕΦΑΝΟΣ ΓΚΙΚΑΣ  (Προεδρεύων των Επιτροπών ):  Το λόγο έχει ο κ. Γεώργιος Σταμάτης.
 ΓΕΩΡΓΙΟΣ ΣΤΑΜΑΤΗΣ:  Καταρχήν να πω συγχαρητήρια στον κ. Ρουσόπουλο και  στην κυρία  Μπακογιάννη, ως Επικεφαλής της Ελληνικής Αντιπροσωπείας. Και σε αντίθεση επιτρέψτε μου να πω με αυτό το ψήφισμα το οποίο έχει, έναν αντιεθνικό χαρακτήρα στο Ευρωπαϊκό Κοινοβούλιο. Παρότι ανήκουμε σε διαφορετικές ομάδες στο συμβούλιο της Ευρώπης, φαίνεται ότι κάνουμε αυτό που πρέπει να κάνουμε, να εκπροσωπήσουμε τη χώρα μας και αυτό είναι πολύ σημαντικό. 
Εγώ κ. Πρόεδρε, θα ήθελα μόνο μιας   και φέτος έχουμε την επέτειο των 75 χρόνων της Ίδρυσης του Συμβουλίου της Ευρώπης και η χώρα μας αποτελεί μέρος αυτής. Τι ενέργειες καλείται να κάνει το συμβούλιο ως, προς τις χώρες να το κάνει πιο ορατό, να μάθει κόσμος πολύ περισσότερα για την έννοια του συμβουλίου, για το τι πραγματεύεται εκεί μέσα. 
 Τελικά, αποδεικνύεται και εκ των ψηφισμάτων στο συμβούλιο της Ευρώπης ότι αυτός ο πιο ιστορικός θεσμός παραμένει και πιο επίκαιρος.  Προφανώς, σε αυτά που είπε μόλις η Επικεφαλής Ελληνικής Αντιπροσωπείας. Η καταπάτηση συνόρων οποιασδήποτε χώρας, πρέπει στην Ελλάδα να καταγγέλλεται, γιατί η πρώτη που έχει υποστεί αυτό το πλήγμα είναι η Ελλάδα μέσω της Κύπρου. Νομίζω, σε αυτό μπορείτε εσείς να συμβάλλετε μιας και φέτος ταυτόχρονα, έχουμε και τα 50 χρόνια της επετείου της εισβολής στην Κύπρο. 
Από κει και πέρα, νομίζω και αν μπορείτε να μας απαντήσετε, τι προτίθεστε εσείς να κάνετε με τους αόρατους πληθυσμούς σε όλη την Ευρώπη, που εκεί, προφανώς, υπάρχουν δείγματα ότι καταπατούνται τα δικαιώματά τους και τι προτίθεστε ώστε αυτοί οι αόρατοι να γίνουν πιο ορατοί; Ευχαριστώ. 
ΣΤΕΦΑΝΟΣ ΓΚΙΚΑΣ (Προεδρεύων των Επιτροπών): Κι εμείς ευχαριστούμε. Ο κ. οικονόμου, έχει το λόγο.
ΙΩΑΝΝΗΣ (ΓΙΑΝΝΗΣ) ΟΙΚΟΝΟΜΟΥ: Ευχαριστώ, κύριε Πρόεδρε. Θέλω και εγώ να συγχαρώ τον κ. Ρουσόπουλο, για την εκλογή του. Πρόκειται για μια ξεχωριστή τιμή όχι μόνο για τον ίδιο προφανώς, για τη χώρα μας, για το Ελληνικό Κοινοβούλιο επίσης, μην ξεχνάμε ότι πρόκειται για κοινοβουλευτική συνέλευση, φυσικά και για την παράταξή μας. 
Κύριε Πρόεδρε, κύριε Πρόεδρε της Κοινοβουλευτικής Συνέλευσης, άκουσα με πολύ μεγάλη προσοχή τις προτεραιότητες σας κατά τη διάρκεια της προεδρίας σας, που συμβαδίζει με τη συμπλήρωση 75 χρόνων από την ίδρυση του Συμβουλίου. Είναι και οι δύο ξεχωριστής σημασίας, χωρίς αμφιβολία, όχι μόνο γιατί έρχονται να αντιμετωπίσουν σύγχρονες προκλήσεις, αλλά και γιατί έρχονται αντιμέτωπες με τη δυνατότητα να γεφυρώσουν αυτά που συμβαίνουν και αυτά που κάνει το Συμβούλιο, με το ενδιαφέρον και το παρατηρητήριο του μέσου ευρωπαίου πολίτη. 
Θα προσέθετα μία τρίτη, κατά τη γνώμη μου, πολύ σπουδαία πρόκληση, που πρέπει και το Συμβούλιο της Ευρώπης να υπηρετήσει και που συνδέεται και με τη μεγάλη προσφορά, το μεγάλο μάθημα του αρχαίου ελληνικού πολιτισμού, που είναι ο πυρήνας της δύσης, κατά τη γνώμη μου, η μεγάλη συμβολή του αρχαίου ελληνικού πολιτισμού σε αυτό που ονομάζουμε πολιτισμό της δύσης, είναι το μέτρο και ο ανθρωπισμός. Εδώ, κύριε Ρουσόπουλε και αγαπητοί συνάδελφοι, νομίζω ότι βρισκόμαστε αντιμέτωποι με μία πραγματικότητα που έχει καταλυθεί ένα μέτρο. Τι έχουμε αυτή τη στιγμή; 
Έχουμε δημοκρατικές, εντός ή εκτός εισαγωγικών, κυβερνήσεις και πλειοψηφίες, οι οποίες πολλές φορές λειτουργούν με έναν ευκαιριακό τρόπο και καταπατούν δικαιώματα ή διαμορφώνουν με βάναυσο τρόπο τη ζωή μειονοτήτων και ανθρώπων που θα έπρεπε να τυγχάνουν μεγαλύτερης αναγνώρισης τα δικαιώματά τους και από την άλλη πλευρά, έχουμε την εργαλοιοποίηση των δικαιωμάτων σε πολλές χώρες και από πολλές ομάδες, που οδηγούν σε μια υπερβολή της αντίπερα όχθης, που έχουν ως αποτέλεσμα να απομειώνονται οι δυνατότητες εθνικών οργάνων, εθνικών κοινοβουλίων, να περνούν σε δικαστήρια ή σε όργανα υπερεθνικά, που έχουν δευτερογενή λαϊκή νομιμοποίηση και να σπρώχνουν με αυτό τον τρόπο ή να διογκώνουν την αντίδραση και τη δυσπιστία στο εσωτερικό των χωρών και για τη δημοκρατία και για τη λειτουργία της και για την ισχύ της στον κόσμο που ζούμε. 
Πιστεύω, λοιπόν, ότι με τις γνώσεις, το κύρος, την ευαισθησία σας αλλά και με τη συνείδηση που υπάρχει στο Συμβούλιο της Ευρώπης, αξίζει τον κόπο να ασχοληθούμε με μια καινούργια χρυσή τομή στην κατεύθυνση αυτή, έτσι ώστε να μην υπάρχουν υπερβολές ούτε προς τη μία ούτε προς την άλλη κατεύθυνση. Να φτάσουμε σε μια κατάσταση ώστε να υπηρετήσουμε μια καταλλαγή, μια συλλογικότητα, σεβόμενοι την αξιοπρέπεια των ανθρώπων αλλά και την ισχύ της δημοκρατίας και των δικαιωμάτων όλων μέσα σε αυτό. 
Τέλος, αφού κι εγώ πω ότι είναι εξαιρετικά σημαντικό το γεγονός ότι παρατηρείται σε επίπεδο ελληνικής ομάδας η συναίνεση, που πρέπει να αποτελεί ένα θεμέλιο λίθο για να είμαστε αποτελεσματικοί και να πετυχαίνουμε πράγματα και με την καθοδήγηση της κ. Μπακογιάννη, έχει κάνει σπουδαία πράγματα η ελληνική ομάδα τα τελευταία χρόνια, θεωρώ υποχρέωσή μου να τοποθετηθώ σήμερα από το βήμα αυτό, πολύ σύντομα, κύριε Πρόεδρε και να εκφράσω την απογοήτευσή μου, για το χθεσινό Ψήφισμα του Ευρωπαϊκού Κοινοβουλίου. 
Την πλήρη απογοήτευσή μου, όχι προφανώς γιατί πιστεύω ότι στον τόπο μας λειτουργούν όλα τέλεια ή γιατί δεν υπάρχουν περιθώρια βελτίωσης σε μια σειρά από πράγματα, αλλά διότι μικροκομματικές σκοπιμότητες μεμονωμένων ανθρώπων από το Ευρωκοινοβούλιο και πολιτικών ομάδων, εργαλειοποιούν μια υπόθεση, που επί της ουσίας αποτελεί μία, πως να το πω, πλήρη αγνόηση, μηδενική αναγνώριση του τρόπου με τον οποίο λειτουργούν οι θεσμοί στην πατρίδα μας. 
Σπεύδουν να κάνουν μία πολιτική αποτίμηση γεγονότων πριν η δικαιοσύνη καταλήξει στην ουσιαστική της αποτίμηση για μια σειρά από πράγματα. Πολλές φορές στο παρελθόν η αποτίμηση της δικαιοσύνης έχει οδηγήσει σε τελείως διαφορετικά συμπεράσματα από την πολιτική αποτίμηση εδώ. Αγνοούν βασικά πράγματα που έχει κάνει η ελληνική πολιτεία, το ελληνικό κράτος τα τελευταία χρόνια. Κατηγορούν τη χώρα και την εγκαλούν για την δολοφονία του Καραϊβάζ, αγνοώντας ότι αυτή τη στιγμή βρίσκονται προφυλακισμένοι δύο άνθρωποι, που θα οδηγηθούν στη δικαιοσύνη για την δολοφονία του. 
Μιλούν για την ελευθερία του τύπου σε μια χώρα που λειτουργούν οι περισσότερες εφημερίδες και ηλεκτρονικές σελίδες αναλογικά με τον πληθυσμό από οπουδήποτε αλλού, που έχουν στηριχθεί κατά καιρούς από την ελληνική πολιτεία με χρήματα οριζόντια όλες, που υπάρχει ένα μητρώο διαφάνειας για τον τύπο, που είμαστε οι πρωτοπόροι σε ό,τι αφορά τη δημιουργία task force για τα δικαιώματα των δημοσιογράφων, κάτι που έχει αναγνωρίσει η Ελληνίδα Επίτροπος, που θεσμοθετήσαμε στο Ελληνικό Σύνταγμα, με πρωτοβουλία αυτής της κοινοβουλευτικής πλειοψηφίας, το δικαίωμα της μειοψηφίας να επιβάλλει εξεταστικές επιτροπές και μια σειρά από άλλα ζητήματα, τα οποία εάν κανείς και τα αναλύσει αντικειμενικά και επαναλαμβάνω ότι προφανώς υπάρχουν βήματα που πρέπει να γίνουν, αλλά είναι άλλο αυτό και άλλο να καταλήγει μια ευκαιριακή πλειοψηφία, κάτω από το μισό των Ευρωβουλευτών στο Ελληνικό Κοινοβούλιο, σε ένα τέτοιου είδους ψήφισμα.
                     Ως Βουλευτής του Ελληνικού Κοινοβουλίου αλλά και ως μέλος της Ελληνικής Επιτροπής στο Συμβούλιο της Ευρώπης, θέλω να εκφράσω για τους λόγους που είπα -το επαναλαμβάνω, όχι γιατί πιστεύω ότι κάποιος είναι ανθέλληνας ψηφίζοντας ή δεν ψηφίζοντάς το, ούτε γιατί πιστεύω ότι όλα λειτουργούν σωστά- την απογοήτευσή μου για το χθεσινό ψήφισμα που είναι εντελώς μακριά από την πραγματική εικόνα που υπάρχει στην πατρίδα μας σε ό,τι αφορά το κράτος δικαίου. Σας ευχαριστώ πολύ και καλή επιτυχία στο έργο σας, κύριε Ρουσόπουλε.
                   ΣΤΕΦΑΝΟΣ ΓΚΙΚΑΣ (Προεδρεύων των Επιτροπών): Ευχαριστούμε πολύ, τον κύριο Οικονόμου. Ενημερώνω το Σώμα ότι είναι εγγεγραμμένοι δύο συνάδελφοι στον κατάλογο τον ομιλητών, ο κ. Μιχαηλίδης και ο κ. Ξανθόπουλος, όμως πρέπει να δώσω τον λόγο στον Εκπρόσωπο της Πλεύσης Ελευθερίας, διότι δεν μπορούσε προηγουμένως.  Το λόγο έχει ο κ. Καζαμίας.
                   ΑΛΕΞΑΝΔΡΟΣ ΚΑΖΑΜΙΑΣ: Σας ευχαριστώ πολύ, κύριε Πρόεδρε. Κύριε Πρόεδρε, ήμουν στη Διάσκεψη των Προέδρων προηγουμένως, γι’ αυτό δεν είχα τη δυνατότητα να παρέμβω.  Θα ήθελα και εγώ με τη σειρά μου να συγχαρώ τον κύριο Ρουσόπουλο για την εκλογή του και θα ήθελα να του απευθύνω -ουσιαστικά- δύο ερωτήματα, αλλά προηγουμένως θέλω και εγώ να αναφερθώ με τη σειρά μου στο χθεσινό ψήφισμα του Ευρωπαϊκού Κοινοβουλίου, το οποίο αναφέρεται σε θέματα, τα οποία είναι του ακριβώς άμεσου ενδιαφέροντος και της δικαιοδοσίας του Συμβουλίου της Ευρώπης. 
               Το Συμβούλιο της Ευρώπης έχει 46 μέλη, εκ των οποίων οι 27 είναι τα κράτη-μέλη της Ευρωπαϊκής Ένωσης. Δηλαδή, υπάρχει ταύτιση των κρατών-μελών της Ευρωπαϊκής Ένωσης με τη συμμετοχή τους στα μέλη του Συμβουλίου της Ευρώπης. Η ελευθερία της έκφρασης και της ενημέρωσης, η ισότητα, η προστασία των μειονοτήτων, η καταπολέμηση της διαφθοράς, η καταπολέμηση της βίας κατά των γυναικών, οι αστικές ελευθερίες και ούτω καθεξής, είναι από τα κεντρικά ζητήματα που απασχολούν ιστορικά το Συμβούλιο της Ευρώπης. 
                 Όλα αυτά που ανέφερα και πολλά άλλα, βρίσκονται στο χθεσινό ψήφισμα του Ευρωπαϊκού Κοινοβουλίου 11 σελίδων και αναφέρονται με λεπτομέρεια. Αυτά που ακούσαμε λίγο πριν από συνάδελφο της Νέας Δημοκρατίας, ότι το ψήφισμα αυτό είναι ανακριβές ή ότι πρέπει να μην το λάβουμε σοβαρά υπόψη, επειδή υποστηρίζεται από μία συγκυριακή πλειοψηφία. Όλες οι πλειοψηφίες είναι συγκυριακές και αν αρχίσουμε να απορρίπτουμε τις πλειοψηφίες επειδή είναι συγκυριακές, ποτέ δεν θα σεβαστούμε καμία πλειοψηφία.  Αυτό είναι ένα επιχείρημα, που ούτε το Κομμουνιστικό Κόμμα της Κίνας δεν θα άρθρωνε σε μία Διεθνή Οργάνωση.  Αυτό είπε η πλειοψηφία και πρέπει να το σεβαστούμε και αυτά είναι τα επιχειρήματα των καθεστώτων, τα οποία παραβιάζουν συστηματικά τα ανθρώπινα δικαιώματα και δεν πρέπει να ακούγονται εδώ. 
                    Θα περίμενα να πείτε ό,τι έχουμε μπροστά μας μια κατάσταση δύσκολη και θα πρέπει να λάβουμε τα απαραίτητα μέτρα και να ζητήσετε από τον κ. Ρουσόπουλο και το Συμβούλιο της Ευρώπης, να συμβάλει προς αυτή την κατεύθυνση. Επομένως, θα ήθελα να σας ρωτήσω: Εσείς, τι προτίθεται να κάνετε σε αυτή την αρκετά ευαίσθητη και λεπτή κατάσταση, γιατί ως Βουλευτής της Πλειοψηφίας, που υποστηρίζει την Κυβέρνηση που χθες κατηγορήθηκε από το Ευρωπαϊκό Κοινοβούλιο, για όλα αυτά τα φοβερά πράγματα, πρέπει να νιώθετε ότι είστε στο ενδιάμεσο μιας αντίφασης και έχετε ένα σκληρό δίλημμα. Και θα ήθελα να ξέρω, πώς προτίθεστε να αντιμετωπίσετε αυτή την κατάσταση και αν πραγματικά υιοθετείτε το επιχείρημα ότι πρέπει να αγνοηθούν όλα αυτά, γιατί είναι αποτέλεσμα μιας συγκυριακής πλειοψηφίας, η οποία δεν γνωρίζει τίποτα για τη χώρα μας, διότι στη χώρα μας γίνονται προσπάθειες και συνεπώς, είναι όλα καλώς καμωμένα. Άρα, δεν πρέπει να υπάρξει καμία σοβαρή αυτοκριτική και καμία σοβαρή παρέμβαση και από το Συμβούλιο της Ευρώπης, για να αντιμετωπιστούν αυτά τα ζητήματα. Σας ευχαριστώ. 
                 ΣΤΕΦΑΝΟΣ ΓΚΙΚΑΣ (Προεδρεύων των Επιτροπών): Σας ευχαριστούμε πολύ. Το λόγο έχει ο κ. Μιχαηλίδης.
                 ΣΤΑΥΡΟΣ ΜΙΧΑΗΛΙΔΗΣ: Σας ευχαριστώ πολύ, κύριε Πρόεδρε. Κύριε Πρόεδρε, θερμά συγχαρητήρια για την εκλογή σας, ιδιαίτερα τιμητική πέραν του προσώπου σας και για τη χώρα μας.  Άκουσα με προσοχή αυτά που είπατε, που είχατε την ευγενή καλοσύνη να μας παρουσιάσετε ως έργο του Συμβουλίου της Ευρώπης.                   Θέλω να σταθώ σε μια αποστροφή σας, που κατά σύμπτωση συμπεριλαμβάνεται και στο ψήφισμα του Ευρωκοινοβουλίου, αυτό που θίξαμε τώρα, το δυσμενές ψήφισμα για τη χώρα μας, στα «pushback». Όπως ξέρετε, εκπροσωπώ έναν χώρο της χώρας μας, ένα ακριτικό νησί στα όρια, ακριβώς, της Ευρώπης.  Επίσης, όπως γνωρίζετε και μία ιδιότητα από την οποία είχα επιφορτιστεί, για να ασκώ το καθήκον για τη φύλαξη των συνόρων. 
Πολλές φορές μας καταδικάζουν ως χώρα, αλλά και τους εντεταλμένους από την πατρίδα για να ασκούν κάποια καθήκοντα για τα λεγόμενα τους «pushback». 
Μπορείτε να μου πείτε, τελικά, διότι εγώ δεν έχω καταφέρει ακόμα να καταλάβω τα όρια μεταξύ της άσκησης της εθνικής νομοθεσίας της χώρας μας, αλλά και αυτό που η Ευρώπη, δεν μπορεί να εννοήσει φύλαξη συνόρων και μας καταδικάζουν, όταν στεκόμαστε μπροστά στη μεθόριο ως Ελλάδα και λέμε «εμποδίζουμε»; 
Δεν ξέρω ποια λέξη να χρησιμοποιήσω σε ανθρώπους που θέλουν με παράτυπο τρόπο, με παράνομο τρόπο να εισέλθουν και λένε «Όχι, εδώ είναι τα όρια της Ευρώπης, εδώ είναι τα όρια ευρωπαϊκής χώρας και δεν μπορείτε να μπείτε». Ποιος, τελικά, είναι ορισμός του «pushback»;  Πώς πρέπει να ενεργήσει αυτή η χώρα, για να τηρήσει πραγματικά και την ουσία, και το γράμμα του νόμου τα οποία έχει ψηφίσει, εμπεριέχονται στον Ποινικό Κώδικα, αλλά και με ειδική νομοθεσία; 
ΣΤΕΦΑΝΟΣ ΓΚΙΚΑΣ (Προεδρεύων των Επιτροπών): Ευχαριστούμε τον κ. Μιχαηλίδη. Τον λόγο έχει ο κ. Ξανθόπουλος.
ΘΕΟΦΙΛΟΣ ΞΑΝΘΟΠΟΥΛΟΣ: Θερμά συγχαρητήρια, κύριε Πρόεδρε. Φίλε Θόδωρε, το χάρηκα, στο λέω από βάθος καρδίας. Θα ήθελα σε συνέχεια, μου έδωσε την ιδέα συνάδελφος της άλλης πλευράς, φέτος συμπληρώνονται 50 χρόνια από τη Μεταπολίτευση. 
Εμείς που είμαστε βετεράνοι, θυμόμαστε τον καθοριστικό ρόλο του Συμβουλίου της Ευρώπης κατά τη διάρκεια της Δικτατορίας όπου ήταν ο θεσμός, ο οποίος πέταξε τη χώρα, γιατί είχαν καταργηθεί οι βασικές ελευθερίες και ένα δικτατορικό καθεστώς είχε επικαθήσει στη χώρα. 
Θα έλεγα, λοιπόν, με αφορμή τα 50 χρόνια και αυτή την εμβληματική πρωτοβουλία του Συμβουλίου της Ευρώπης τότε, να πάρετε μία πρωτοβουλία, εκείνο τον καιρό ή λίγο πριν, την περίοδο του καλοκαιριού, να κάνουμε μία Ημερίδα στη Βουλή ή σε χώρο που εσείς θα κρίνετε καλύτερα, για να αναδείξουμε και τη βαρύτητα αυτών των πρωτοβουλιών και κυρίως να ανασυνδέσουμε το νήμα της τρέχουσας πολιτικής επικαιρότητας με τον ρόλο και τη δυναμική που μπορεί να έχει το Συμβούλιο της Ευρώπης. 
Ευχαριστώ πολύ, κύριε Πρόεδρε. 
ΣΤΕΦΑΝΟΣ ΓΚΙΚΑΣ (Προεδρεύων των Επιτροπών): Ευχαριστώ, κύριε Ξανθόπουλε.
Τον λόγο έχει ο Πρόεδρος της Κοινοβουλευτικής Συνέλευσης του Κοινοβουλίου της Ευρώπης, κ. Ρουσόπουλος.
ΘΕΟΔΩΡΟΣ ΡΟΥΣΟΠΟΥΛΟΣ (Πρόεδρος της Κοινοβουλευτικής Συνέλευσης του Κοινοβουλίου της Ευρώπης): Θα ξεκινήσω από τον κ. Καζαμία. Το τρισυπόστατο είναι στη θρησκεία μας, το δισυπόστατο είναι δύσκολο να το πετύχει κανένας.  Εγώ θα πω το εξής: Έχω μία παρουσία πολλών ετών στη δημόσια ζωή αυτού του τόπου, άλλοτε ως δημοσιογράφος, άλλοτε ως πολιτικός. Οι θέσεις μου και, μάλιστα, σε πολλά από τα θέματα που εθίγησαν είναι θέσεις δημόσια γνωστές και πιθανόν, να τις έχετε παρακολουθήσει. 
Σε ορισμένες περιπτώσεις, δεν είχα, όπως και κάποιοι άλλοι συνάδελφοι που βρίσκονται στην κυβερνητική πλειοψηφία, καμία αμφιβολία ότι θα εκφράσουμε την άποψή μας υπό την έποψιν, που έλεγαν παλαιά της κυβερνητικής πλειοψηφίας, αλλά, ταυτοχρόνως, διατηρώντας το δικαίωμα που μας δίνει το Σύνταγμα και ο Κανονισμός της Βουλής, για την αυτονομία της άποψης. Νομίζω ότι, αν ανατρέξουμε και σε πρόσφατα γεγονότα σαν αυτά που ακούστηκαν εδώ και σε λίγο παλαιότερα, αυτό είναι κάτι που πιστοποιείται. 
Πάω τώρα στο δίλημμα. Όχι, δεν υπάρχει δίλημμα, όταν έχεις να κάνεις με ανθρώπινα δικαιώματα. Νομίζω ότι όποιος με παρακολούθησε στην Επιτροπή Μετανάστευσης, ευχαριστώ τους συναδέλφους που το ανέφεραν και ειδικά συναδέλφους από τα κόμματα της Αντιπολίτευσης, γνωρίζουν ότι δεν υπήρξε το δίλημμα, γιατί ισχύει αυτό που είπα στην αρχική μου ομιλία, ότι δηλαδή οφείλεις να ακούσεις αυτό που έχουν να σου πουν και να το ερευνήσεις. Αυτό είναι κάτι το οποίο αποτελεί σταθερό κανόνα ζωής για μένα. 
	 Το έκανα υπό την έρευνα του δημοσιογραφικού ερευνητή, αλλά και στη συνέχεια ως πολιτικό πρόσωπο, σε οποιαδήποτε θέση και αν βρέθηκα και να είστε βέβαιος ότι δεν θα υπάρχει κανένα δίλημμα για εμένα τέτοιο.
 Υπάρχει τώρα ένα ζήτημα. Ο Πρόεδρος της Κοινοβουλευτικής Συνέλευσης, εν αντιθέσει με τους προέδρους, μάλλον, όλων των άλλων Κοινοβουλίων, ενώ έχει τεράστια ελευθερία κινήσεων. Γι’ αυτό και είχα πολλές επαφές, όπως σας είπα, από τους Ισραηλινούς και τους Παλαιστίνιους, τους Αζέρους, τους Αρμένιους και 36 χώρες συνολικά. Σε λίγες ημέρες. Απαγορεύεται να ψηφίσει, δεν διατυπώνει προσωπική άποψη, ο Πρόεδρος Κοινοβουλευτικής Συνέλευσης δεν διατυπώνει προσωπική άποψη. Δεν είναι υπεκφυγή για να μην απαντήσω σε ερωτήματα, γιατί απάντησα, λέγοντας ότι ήδη σε θέματα σαν αυτά που εθίγησαν, εγώ ως βουλευτής, στο παρελθόν και στο πρόσφατο, έχω τοποθετηθεί δημοσίως.
Θα πω αυτά τα οποία μπορώ να πω, γιατί εδώ εκλήθην ως Πρόεδρος Κοινοβουλευτικής Συνέλευσης. Αν ποτέ βρεθούμε σε μια τηλεοπτική αντιπαράθεση, εκεί θα δείτε και τον Ρουσόπουλο, βουλευτή της Κυβερνητικής Πλειοψηφίας που έχει τις προσωπικές του απόψεις, φυσικά.
 Οι προσωπικές μου απόψεις τυχαίνει να είναι σε πολύ μεγάλο βαθμό ταυτισμένες με αυτό που το Συμβούλιο της Ευρώπης ονομάζει «δημοκρατικά δικαιώματα» είτε πρόκειται για τις μειονότητες που ανέφερε ο Γιώργος Σταμάτης είτε για τους ανθρώπους εκείνους οι οποίοι θεωρούν ότι αδικούνται μέσα στο πλαίσιο της χώρας τους, παρότι, μπορεί να αποτελούν πλειονότητα. Δεν νομίζω ότι υπάρχουν χώρες που βγαίνει κάποιος με 92% και πιστεύει ότι η πλειονότητα είναι υπέρ του; Σίγουρα, η πλειονότητα, μάλλον, απέναντί του.
 Σίγουρα, στην ελευθερία της διατύπωσης του αυτοπροσδιορισμού κάποιου ανάλογα με την ιδεολογική του τοποθέτηση, δεν μπορεί κανείς να έχει καμία αντίρρηση. Αυτή είναι όμως η προσωπική μου άποψη. Το τι αποφασίζει το Συμβούλιο, είναι όπως ακριβώς και στην δική μας τη Βουλή. Μόνο που η διαφορά εκεί είναι ότι οι πλειοψηφίες δεν είναι ακριβώς, μια ισορροπία πολλών δεκαετιών, στην Ελλάδα, δύο μεγάλα κόμματα, οπότε οι «μεν» και οι «δε», οι «Πράσινοι» και οι «Βένετοι», επειδή ακριβώς οι Ομάδες οι Κοινοβουλευτικές είναι πολύ κοντινές σε αριθμητική παρουσία, η υπεροχή δεν είναι τόσο μεγάλη. Εκεί έχουμε πρώτο κόμμα το Σοσιαλιστικό Κόμμα με λίγες έδρες παραπάνω από ότι έχουμε το Ευρωπαϊκό Λαϊκό Κόμμα. Μετά έχουμε στη σειρά τους Ελεύθερους Δημοκράτες, αλλά και τους Συντηρητικούς που είναι περίπου οι ίδιοι. 
Παίρνω αφορμή από πολλά από αυτά που ακούστηκαν από συναδέλφους για να πω ότι το ξέρουμε όλοι μας. Ο μεγάλος κίνδυνος για την Ευρώπη και για τα ανθρώπινα δικαιώματα είναι ο λαϊκισμός. Η δική μου άποψη είναι ότι έχουμε ολοένα και αυξανόμενο λαϊκισμό και ότι οι λαϊκιστές που ακολουθούν τον όχλο, αντί για ηγέτες που ηγούνται των λαών τους, επικρατούν ολοένα και περισσότερο και πολύ φοβάμαι ότι αυτό θα είναι κάτι που θα το δούμε και στις προσεχείς Ευρωεκλογές. 
Σε ό,τι αφορά τώρα τον ρόλο τον δικό μου και τις πρωτοβουλίες που ρωτήθηκα από πολλούς συναδέλφους, από την κυρία Δούρου και από πολλούς άλλους συναδέλφους.
 Εγώ έχω σκοπό, όπως ξεκίνησα ήδη να έχω επαφές με όλα τα κράτη μέλη του Συμβουλίου της Ευρώπης και πέραν αυτών, έχω ήδη ξεκινήσει επαφές. Θα συναντηθώ με την Πρόεδρο του Ευρωκοινοβουλίου, με την Κομισιόν. Με τον ΟΗΕ, θα είμαι τον Μάρτιο στον Οργανισμό Ηνωμένων Εθνών, σε επίσκεψη και συναντήσεις με την ηγεσία του Οργανισμού Ηνωμένων Εθνών. 
Είχα ήδη μία, όχι πολύ ευχάριστη συνομιλία με την Πρόεδρο της Συνέλευσης του Οργανισμού για την Ασφάλεια και τη Συνεργασία στην Ευρώπη, γιατί με μεγάλη θλίψη μας, εμείς, τα μέλη της Κοινοβουλευτικής Συνέλευσης του Συμβουλίου της Ευρώπης διαπιστώσαμε ότι ενώ μας αρνήθηκε ο κ. Αλίεφ να είμαστε εμείς παρατηρητές, απεδέχθη τον ΟΑΣΕ και πήγαν συνάδελφοι από όλα τα κράτη μέλη του ΟΑΣΕ. 
Εγώ θέλω να είμαστε σε ένα απόλυτο συγχρονισμό, όχι γιατί υπάρχει μια ισοπέδωση προς τα κάτω, αλλά γιατί αλίμονο. Όταν έχεις να κάνεις με ένα διεθνή οργανισμό του επιπέδου του Συμβουλίου της Ευρώπης και αντιστοίχως με έναν Οργανισμό του ΟΑΣΕ, το να δέχεται ο κ. Αλίεφ τους «μεν» και να μη δέχεται τους «δε» και οι «μεν» να αποδέχονται να πάνε, είναι ένα πρόβλημα, σε σχέση με το πώς λειτουργούν οι Οργανισμοί μεταξύ τους.
 Οι χώρες που είναι υπό επιτήρηση, «υπό monitoring», όπως είναι ο όρος που χρησιμοποιούμε, είναι πολλές και είναι και χώρες μεγάλες και η δική μας και η Γαλλία και η Ολλανδία και το Λιχτενστάιν που είπε η Ντόρα προηγουμένως.
 Είναι χώρες που ακριβώς, επειδή υποχρεούνται να τηρούν και το παραμικρό δικαίωμα, κάποια στιγμή που θα κάνουν ένα λαθάκι που θα κριθεί ότι κάνουν μικρό ή μεγάλο, συνήθως είναι κάποιο πιο μεγάλο ή είναι ένα μικρό. Βεβαίως θα μπουν υπό την επιτήρηση αυτή του Συμβουλίου και θα έχουμε εκθέσεις από τις αρμόδιες Επιτροπές, γιατί λησμόνησα να πω προηγουμένως ότι εκτός από τη Συνέλευση έχουμε συνολικά εννέα Επιτροπές, όπως έχουμε και τις δικές μας Επιτροπές εδώ και υπάρχει και μία δέκατη που έγινε ad hoc Επιτροπή. Αναφέρθηκε νομίζω, ο κ. Μάντζος προηγουμένως για τη Δημοκρατία, στην οποίαν επίσης, έχουμε την τιμή να έχει εκλεγεί ένας πρώην πρωθυπουργός, δικός μας, ο κ. Γιώργος Παπανδρέου.
Αυτό που επαναλαμβάνω και θα το εκλάβετε ως απάντηση στα ερωτήματα που ετέθησαν σε σχέση με ότι αυτές τις ημέρες αποτελεί επικαιρότητα στη χώρα μας, που μπορώ εγώ να σας πω είναι ότι ο δικός μου ρόλος, ως Προέδρου της Επιτροπής Μετανάστευσης, οδήγησε όπως είπε προηγουμένως και η κυρία Μπακογιάννη και άλλοι συνάδελφοι στο να εκτιμήσουν «οι αντίπαλοί μου» γιατί εκεί δουλεύουμε συλλογικά το ότι δεν λειτούργησα ούτε εις βάρος της χώρας μου, ούτε υπέρ της χώρας  μου, αλλά υπέρ των ανθρωπίνων δικαιωμάτων. Δεν έκρυψα ποτέ τον εαυτό μου πίσω από το δάχτυλό μου. 
Δεν είναι η δική μου νομική υποχρέωση, η κατάρτιση να ασχοληθώ και να μιλήσω περισσότερο για τα pus bacs αλλά  ασχολήθηκα πάρα πολύ όμως επειδή ακριβώς είχα αυτή τη θέση που είχα στην Επιτροπή Μετανάστευσης. Εκεί πρέπει να σας πω ότι ξεκίνησε με μια διαμάχη δική μου όταν ήμουν απλό μέλος, με τους συναδέλφους από την άλλη πλευρά του Αιγαίου. Πάρα πολύ έντονη διαμάχη, διότι ξέρουμε όλοι πολύ καλά ότι είχαμε  εμείς τη δυνατότητα να διασώζουμε κόσμο και πολλές φορές δεν μας άφηναν ή προσπαθούσαν με τις μεθόδους που ακολουθούσαν να δημιουργήσουν την αίσθηση ότι η Ελλάδα θέλει να κινηθεί εναντίον των ανθρώπων αυτών . 
Τοποθετούμαι, κάθε φορά και με πολύ έντονο τρόπο υπερασπιζόμενος τα συμφέροντα της πατρίδας μου. Ως Πρόεδρος Επιτροπής Μετανάστευσης επίσης, συνέχισα να  τα υπερασπίζομαι και να υπερασπίζομαι και  τα συμφέροντα των ανθρώπων αυτών που είναι σε ανάγκη. Και παράλληλα, όπως είπα προηγουμένως με το παράδειγμα που σας έδωσα του να μην κρύβεται η Ευρώπη, η υπόλοιπη Ευρώπη, πίσω από το δάχτυλό της. Γιατί εγώ έχω κουραστεί να μας δείχνουν με το δάχτυλο όχι γιατί έχουν δίκιο πάντα. Όλες   οι χώρες θα κάνουν και παραβιάσεις, θα είναι και καλύτερες, θα είναι και χειρότερες αλλά δεν είναι ο πόντιος Πιλάτος που κάθεται κάπου στο βορρά και μας κοιτάει εμάς  στο νότο και μας λέει τι δεν κάναμε καλά. Το ζήσαμε αυτό και στην περίοδο της μεγάλης οικονομικής κρίσης όπως θυμάστε. 
Άρα λοιπόν, εάν μπορούσα να κάνω έναν συγκερασμό των όσων ερωτήθηκα και αυτό που μπορώ να απαντήσω, γιατί ξαναλέω ως Επικεφαλής της Γενικής Συνέλευσης εκφράζω τη Συνέλευση και όχι τις προσωπικές απόψεις τις οποίες με πολλή χαρά μπορούμε να συζητήσουμε αν θέλετε όταν τελειώσω από αυτό εδώ το βήμα. Οι πρωτοβουλίες που θα λάβω θα είναι στην κατεύθυνση αυτή που σας είπα και  δεν προτίθεμαι σε καμία περίπτωση να κάνω τα στραβά μάτια για τίποτε. 
Η δική μου η πορεία, αυτή ήταν και αυτή παραμένει. Θέλω να σας διαβεβαιώσω όμως για το εξής: Όχι μόνον επειδή η εκλογή στο πρόσωπό μου είναι μια εκλογή και  για την αξιοπιστία της Ελλάδας. Γιατί θα μπορούσα πολύ άνετα και εγώ έχω παθώς σκεπτόμενος δεν είμαι όμως ιματίας να πω, επειδή έχω εξαιρετικές σχέσεις με τους άλλους εκτίμησαν τη δουλειά μου και κλπ.  είναι και αυτό. Αλλά είναι και μια αναγνώριση ότι μια χώρα που γέννησε τη Δημοκρατία παραμένει πιστή στα δημοκρατικά ιδεώδη. Δεν είναι δηλαδή, μια χώρα η οποία τα έχει παραμελήσει, τα παραβιάζει και είναι προς καταδίκη. Η έρευνα, είναι ευπρόσδεκτη,  είναι καλοδεχούμενη και πρέπει να γίνεται, διότι μέσα από την έρευνα είναι που μπορείς να αποδείξεις πραγματικά τι ισχύει και τι δεν ισχύει και αν είσαι ένα δικαίω, δεν έχεις να φοβηθείς απολύτως τίποτα. Αυτή είναι η δική μου προσωπική προσέγγιση. 
Ακούστηκε κάτι και θέλω να αναφερθώ ειδικά σε αυτό για το θέμα του πολιτισμού. Υπάρχει μια καταγγελία από την ομάδα των Αζέρων που έφυγαν και  μίλησαν για ισλαμοφοβία. Κάλεσα τον επικεφαλής μαζί με την αντιπροσωπεία της τουρκικής αντιπροσωπείας ο  οποίος είναι ο κ . Γιλντιρίμ Τουρκές, γιος του Αρπλασάν Τουρκές  θυμούνται όλοι οι παλαιότεροι ποιος ήταν ο Αρπλασάν Τουρκές και τον ρώτησα ευθέως  εσύ πιστεύεις ότι υπάρχει ισλαμοφοβία σε αυτό εδώ  το Κοινοβούλιο γιατί αυτό μας κατήγγειλαν οι Αζέροι. Γιατί αν υπήρχε, οι πρώτοι που θα το έλεγαν θα ήταν οι τούρκοι. Και βεβαίως, η απάντηση ήταν ότι δεν υπάρχει. Στα υπόλοιπα όμως. θα αναφέρω τρεις απόντες συνάδελφους Σωκράτης Φάμελλος ήταν εδώ  προηγουμένως και το ξέρει από πρώτο χέρι. Ο Αλέξανδρος Τριανταφυλλίδης του  Σύριζα και η Φωτεινή Πιπιλή της Νέας Δημοκρατίας. Με τον Αλέξανδρο τη Φωτεινή και την ταπεινότητά μου, δώσαμε πολλές φορές μάχες και τώρα ομιλεί  ο Θόδωρος Ρουσόπουλος Βουλευτής του Ελληνικού Κοινοβουλίου και  όχι ο Πρόεδρος της Συνέλευσης, όχι  ότι μετανιώνω για αυτό,  αλλά να πω,  τι μάχες έδωσα ως βουλευτής.
 Δώσαμε οι τρεις μας μάχες για το θέμα της Αγιά -Σοφιάς πολλές και μάλιστα το θέμα στην Επιτροπή Πολιτισμού συζητήθηκε και θα συζητηθεί και πάλι γιατί είναι εκεί. Αναφέρω επιπλέον, τον Κωστή Ευσταθίου εξαιρετικό συνάδελφο από την Κύπρο, ο οποίος είναι πραγματικά υπόδειγμα Βουλευτή της Κοινοβουλευτικής Συνέλευσης του Συμβουλίου της Ευρώπης. 
Για την ορατότητα πρέπει να γίνουν πάρα πολλά. Ναι συμφωνώ ότι θα πρέπει να κάνουμε κάτι και για την πατρίδα μας. Είχα την ευκαιρία νωρίτερα να συνομιλήσω με τον Πρόεδρο της Βουλής τον κύριο Τασούλα έχουμε κάποιες ιδέες, που μπορούμε ακριβώς να δώσουμε ορατότητα στο ότι το  Συμβούλιο της Ευρώπης κλείνει 75 χρόνια, η δική μας δημοκρατία 50 χρόνια και  ταυτίζονται αυτά τα δύο. 
Αρκεί να σας πω μια μικρή ενδιαφέρουσα πληροφορία, όταν κάλεσα την ομάδα της επικοινωνίας του Συμβουλίου λέγοντάς τους τις ιδέες που έχω, για το πώς θα κάνουμε ακόμα πιο γνωστή τη δουλειά μας εκεί, μου είπαν ότι «θέλω να ξέρετε ότι την πρώτη εβδομάδα από εκεί που η Ελλάδα ήταν στην 43η θέση από άποψη ενδιαφέροντος των πολιτών της προς το Συμβούλιο της Ευρώπης»- αυτό μετριέται με το πόσες επισκέψεις έγιναν στο site του Συμβουλίου της Ευρώπης- «μετά τη δική μου εκλογή και για μία εβδομάδα είμαστε στην τέταρτη θέση». Μακάρι να μπορέσουμε να κάνουμε το πρώτο βήμα από τη δική μας την πατρίδα, για να είναι πολύ πιο ορατό το έργο το δικό μας εκεί. Το μέτρο και ο ανθρωπισμός που είπε ο  Γιάννης Οικονόμου προηγουμένως, συγγνώμη δεν αναφέρομαι ο καθένας από τους συναδέλφους είπε κάτι το οποίο πραγματικά αγγίζει την ψυχή μου και με βρίσκει απολύτως σύμφωνο είναι το υπ’ αριθμόν ένα στοιχείο. 
Θα κλείσω με δύο πράγματα. Το ένα είναι μια ωραία συζήτηση που είχα με τον Κώστα Τασούλα, ξέρετε σε κάποιο μέρος των σπουδών μου το διδαχθεί στην ιστορία και μου περιέγραφε για τον πίνακα του Απελλή, ένας πίνακας του Μποτιτσέλι, που είναι το παράπονο του Απελλή, η θλίψη του Απελλή. Ο Απελλής είχε κατηγορηθεί ότι ήταν μέρος συνωμοσίας εναντίον του φαραώ και επειδή αυτό όλο απεδείχθη ότι ήταν ψέμα, περιέγραφε τη θλίψη του. Αυτή η θλίψη τι σχέση μπορεί να έχει με το Συμβούλιο της Ευρώπης; Ο καθένας από εσάς εδώ μέσα και εγώ επίσης, όπως ξέρετε, έχουμε κατά καιρούς υποστεί τη βάσανο μιας άδικης επίθεσης, μιας κατηγορίας, ενός φθόνου, είτε είναι για την ιδεολογική μας προσέγγιση, είτε είναι γιατί κάναμε μια κίνηση που παρεξηγήθηκε ή κάτι που δεν το εξηγήσαμε εμείς οι ίδιοι πολύ καλά.
 Αυτό είναι ένα πάρα πολύ σημαντικό στοιχείο με το οποίο πρέπει να ασχοληθεί το Συμβούλιο της Ευρώπης γι’ αυτό και μίλησα για την τεχνητή νοημοσύνη, γιατί εκεί πια μπαίνουμε στη λογική των λεγομένων Fake news ή deep Fake news όπου πια το παράπονο, η θλίψη του Απελλή θα είναι η θλίψη του καθενός εξ ημών, όπου δεν θα μπορείς να ανταπεξέλθεις στα αυτονόητα, γιατί τελικά τα αυτονόητα πολλές φορές, όπως ακριβώς και τα ανθρώπινα δικαιώματα, δεν είναι τόσο αυτονόητα και χρειάζεται διαρκή επαναβεβαίωση. Γι’ αυτό και είμαστε παρόντες, γι’ αυτό και δίνουμε αυτές τις μάχες.
 Θα ζητήσω συγγνώμη αν τυχόν δεν έχω απαντήσει επαρκώς σε κάποιες από τις ερωτήσεις. Ξαναλέω ότι υπάρχουν συγκεκριμένες δεσμεύσεις τις οποίες έχει ο Πρόεδρος του Συμβουλίου της Ευρώπης. Γνωρίζετε όμως επαναλαμβάνω τις δικές μου απόψεις, έχουν διατυπωθεί κατά καιρούς και θέλω να πιστεύω ότι αυτή η ορατότητα που επιτυγχάνεται στη χώρα μας για το Συμβούλιο της Ευρώπης μέσω αυτής της τιμητικής εκλογής στο πρόσωπό μου είναι και μία ακόμη απόδειξη για το ότι, όπως είπα προηγουμένως, αυτή η αρχαία δημοκρατία τηρεί τους βασικούς κανόνες ακόμα και αν υπάρχουν κάποια στιγμή προβλήματα που όμως πρέπει να είμαστε ανοιχτοί να τα ακούσουμε και να τα αντιμετωπίσουμε. 
Κυρίες και κύριοι συνάδελφοι στον καθέναν από εσάς ευχαριστώ. Ευχαριστώ τις πολιτικές ομάδες και τα κόμματα σας γιατί με στηρίξατε όλοι μέσα από τις πολιτικές ομάδες που συμμετέχετε στο Κοινοβούλιο του Συμβουλίου της Ευρώπης, στη Συνέλευση του Συμβουλίου της Ευρώπης. Στην Ντόρα Μπακογιάννη ειδικώς θερμές ευχαριστίες γιατί η  Ντόρα πέτυχε αυτό το κλίμα της συναίνεσης που περιεγράφηκε προηγουμένως και από τον Ευριπίδη και από άλλους συναδέλφους από την Αντιπολίτευση, διότι εκεί είμαστε μια Ομάδα στην οποία εκτός των παρόντων έχουμε δύο πρώην Πρωθυπουργός Αλέξης Τσίπρας, Γιώργος Παπανδρέου, έχουμε βουλευτές οι οποίοι είναι η Λιάνα Κανέλλη από το ΚΚΕ, βουλευτές από το φάσμα των πολιτικών κομμάτων που ενώ θεωρητικώς θα έπρεπε «να μην μιλάμε ο ένας τον άλλον» να το πω έτσι, εξαιτίας ακριβώς του Συμβουλίου και του κλίματος αλλά και της επικεφαλής που είναι η κυρία Μπακογιάννη εδώ και πάρα πολλά χρόνια έχουμε πετύχει μια συναίνεση και δουλέψαμε όλοι μαζί, όχι μόνο για τη δική μου εκλογή, αλλά συνολικά για τα συμφέροντα της χώρας και τηρώντας βεβαίως ο καθένας τις προσωπικές του απόψεις. Και πάλι ευχαριστώ θερμά για τη σημερινή πρόσκληση. 
Ελπίζω και εδώ είναι το δύσκολο κομμάτι για μένα, γιατί όπως είπα προηγουμένως απαντώντας στον κύριο Καζαμία το δύσκολο δεν είναι δίλημμα, γιατί όταν είσαι για τα ανθρώπινα δικαιώματα είσαι εκεί μέχρι το τέλος. Το δύσκολο ποιο είναι; Ότι έχεις απέναντί σου ένα Ελληνικό Κοινοβούλιο ή μια Βουλή 612 ανθρώπων που όλοι σου είπανε «σε εμπιστευόμαστε» και αντιλαμβάνεστε το βάρος το οποίο νοιώθω στις πλάτες μου και για την πατρίδα μου πάνω απ’ όλα, γιατί αν ένας Έλληνας καταφέρει και τα πάει καλά στην επόμενη διετία τότε και η Ελλάδα θα αναδειχθεί μέσα από αυτό. 
Θέλω τη βοήθειά σας, θέλω την αρωγή σας και πάλι το μόνο που έχω να σας απευθύνω είναι η δέσμευση πως εγώ θα προσπαθήσω όσο περισσότερο και όσο καλύτερα μπορώ. Να κλείσω με μια φράση από το Θανάση Παφίλη που είναι απών, με πλησίασε κάποτε ο Θανάσης κάτω στην Αίθουσα επειδή ήμουν από το πρωί μέχρι το βράδυ στις συνεδριάσεις όπως έκανα και στο Συμβούλιο της Ευρώπης και μου λέει «Θόδωρε είσαι πιο  σταχανοβίτης από εμάς». Εγώ σας υπόσχομαι ότι θα είμαι σταχανοβίτης του Ελληνικού Κοινοβουλίου στο Συμβούλιο της Ευρώπης, εργαζόμενος για το καλό και της πατρίδας μας σε δεύτερο πλάνο υπό την έννοια ότι πάντα θα υπάρχει ο Έλληνας, που μπορεί να αποτελέσει καλό παράδειγμα και ελπίζω όχι κάτι που θα σας δυσαρεστήσει εσάς τους ίδιους αλλά και για τα ανθρώπινα δικαιώματα. Και πάλι θερμές ευχαριστίες σε όλους.
ΣΤΕΦΑΝΟΣ ΓΚΙΚΑΣ (Προεδρεύων των Επιτροπών): Ευχαριστούμε τον κύριο Ρουσόπουλο. Ευχαριστώ όλους τους συναδέλφους.
Στο σημείο αυτό, λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Από τη Διαρκή Επιτροπή Εθνικής Άμυνας και Εξωτερικών Υποθέσεων, Παρόντες ήταν οι Βουλευτές κ.κ. Ακτύπης Διονύσιος Αντωνίου Μαρία, Αυγερινοπούλου Διονυσία – Θεοδώρα, Βασιλειάδης Βασίλειος (Λάκης), Χατζηιωαννίδου Νεφέλη, Γκίκας Στέφανος, Βλαχάκος Νικόλαος,Δαβάκης Αθανάσιος,  Δερμεντζόπουλος Χρήστος Δημοσχάκης Αναστάσιος (Τάσος) Θεοδωρικάκος Παναγιώτης (Τάκης) Καββαδάς Αθανάσιος, Κακλαμάνης Νικήτας, Καλογερόπουλος Δημήτριος, Κατσανιώτης Ανδρέας, Κτιστάκης Ελευθέριος, Λαμπρόπουλος Ιωάννης, Λιούτας Αθανάσιος, Μπακογιάννη Θεοδώρα (Ντόρα), Γιόγιακας Βασίλειος, Μπαρτζώκας Αναστάσιος, Κόνσολας Εμμανουήλ, Κυριάκης Σπυρίδων, Πασχαλίδης Ιωάννης, Συρίγος Ευάγγελος (Άγγελος), Σκόνδρα Ασημίνα,  Υψηλάντης Βασίλειος – Νικόλαος, Φωτήλας Ιάσων, Στύλιος Γεώργιος, Καλογερόπουλος Δημήτριος, Χρυσομάλλης Μιλτιάδης (Μίλτος), Αποστολάκης Ευάγγελος, Γεροβασίλη Όλγα, Δούρου Ειρήνη (Ρένα), Ηλιόπουλος Όθων, Θεόφιλος Ξανθόπουλος, Κασιμάτη Ειρήνη (Νίνα), Πολάκης Παύλος, Τζάκρη Θεοδώρα, Χρηστίου Ραλλία, Γιαννακοπούλου Κωνσταντίνα (Νάντια), Κατρίνης Μιχάλης,  Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Παρασκευαΐδης Παναγιώτης,  Λαμπρούλης Γεώργιος,Μεταξάς Κωνσταντίνος Βασίλειος, Παπαναστάσης Νικόλαος, Παφίλης Αθανάσιος,  Χήτας Κωνσταντίνος, Σαράκης Παύλος, Δημητριάδης, Πέτρος, Ζερβέας Αλέξανδρος, Αναγνωστοπούλου Αθανασία (Σία), Οικονομόπουλος Τάσος, και Καζαμίας Αλέξανδρος.
Από τη Ειδική Διαρκή Επιτροπή Ευρωπαϊκών Υποθέσεων, παρόντες ήταν οι Βουλευτές κ.κ. Πλακιωτάκης Ιωάννης, Πρόεδρος Αβραμόπουλος Δημήτριος, Ανδριανός Ιωάννης, Βεσυρόπουλος Απόστολος, Βολουδάκη Σεβαστή (Σέβη), Βρούτσης Ιωάννης (Γιάννης), Γκιουλέκας Κωνσταντίνος, Κεδίκογλου Συμεών (Σίμος), Κούβελας Δημήτριος, Λοβέρδος Ιωάννης – Μιχαήλ (Γιάννης), Μαρκόπουλος Δημήτριος, Μπακογιάννη Θεοδώρα (Ντόρα), Παναγιωτόπουλος Νικόλαος, Ράπτη Ζωή, Συρίγος Ευάγγελος (Άγγελος), Χατζηβασιλείου Αναστάσιος (Τάσος), Αναγνωστοπούλου Αθανασία (Σία), Δούρου Ειρήνη (Ρένα), Καλαματιανός Διονύσιος – Χαράλαμπος, Κασιμάτη Ειρήνη (Νίνα), Γρηγοράκου Παναγιώτα (Νάγια), Πάνας Απόστολος, Παραστατίδης Στέφανος, Καραθανασόπουλος Νικόλαος, Μανωλάκου Διαμάντω, Φλώρος Κωνσταντίνος, Γραμμένος Βασίλειος, και Τσιρώνης Σπυρίδων.                              
Από την Ειδική Μόνιμη Επιτροπή Παρακολούθησης των Αποφάσεων του Ευρωπαϊκού Δικαστηρίου των Δικαιωμάτων του Ανθρώπου, παρόντες ήταν οι Βουλευτές κ.κ.

Τέλος και περί ώρα 13:20΄  λύθηκε η συνεδρίαση.

